url: =Sapna Sawlna (Calling, Sending) | Siyin Chin Baptist Church\nFiled Under Thuantak Tulpipa\nBy Thuantak Tulpipa\nSizang ih pu ih pa te in Doai na bia a, bia thathong ngawlin, palai ahi Tulpi seam, hiampi seam ma na ha koi hi. Banghangziam cile seamkhial tha le a seam pa in thuak hi. Tua ahikom Tulpi seam tu sia kuama uuk ngawl hi. Tulpi a seam sia in a nuntakna taw theak a, Tulpi seam ahikom zu le sa (or) sum taw kithamh hi. Thapna piak ngawlin Tulpi kuama in seam zo ngawl hi.\nTuasia bangma Israel mite in Pathian a biak ciangin Thiampite ngawl taw bia ngam ngawl hi. Levi minamte in Palai Thiampi seam a, 1/10 taw thapna pia hi, Thiampite zongh seam khial thei ahikom Biakna a piak ciang a peang uh khau khi sa in Biakna mun thiangtho ah tum hi. Banghangziam ci le seam khial thei a, seam khial tha le thi thei hi tana a kaikeak natu khaukhi khol hi. Thiampi Aaron tapa te ahi Nadab le Abihu te in Pathian piak ahi ngawl mei vawt tawmin Biakna a piak sia Pathian thin uuk a, van pan mei khiasuh in kaanglumh sak hi. Lev 10:1-Thiampi Eli tapa teahi Hophni le Phinehas te zongh Thiampi sa a uuk bangpo a laak hu in Pathain in ngal sungah thisak hi. 1 Sam 2:12 Doai biakna ah Tulpi sep lau huai a, Pathian biakna ah zongh Thiampi sep sia lau huai hi. Tua hi tana Doai biak hun lai in Tulpipa a om bale Tuldom a seam tu sia peamta te ci bangin seamsak bek hi. Seam khial tha le a thi tu uh lau hi.\nTopa Pathian in a naseam tu sia ama dei mi samin sawl hamtang hi. Israel te Egypt ngam pan a pusua pui tu in Moses samin sawl hi. Moses zongh in kei pauthiam bong ka aw tawn hi ci ahihang sawl veve hi. Ex 4:1- “Midian mite khut sung pan Isreal mite a honkhia tu in Pathian in Gideon samin sawl hi. Gideon zongh in kei sia Manaseh minam a zawngkhal bel te hi a, tua sungah ka Innkuan a zawngkhal seseam khu hi” ci in nial hi. Ahizong Topa Pathian in sawl veve hi. Jud 6:1- “Ninavui khua mite suatak natu in Pathian in Jonah sawl hi, Jonah zongh uuk ngawl a, taiku Nang ka sap a sep dadong sawl veve hi. Jonah 4:1- Kamsang liante kamsangno te theampo zongh Pa Pathian in mangmuna taw ahizong, a aw mama taw ahizong mangmat na taw ahizong samin sawl hi. Sapna, Paupuina, Sawlna om ngawl in ama uuk thu taw Thiampi seam, Kamsang seam om ngei ngawl hi. Leitungbup lungdamna thuson tu in Topa Jesus in a nungzui 12 te samin Kum 3 sung tintan pia.in sawlkhia hi. Tua ban ah Thu um sa mi (tuute) a keam, a cing tu sia ama a it mama Peter vaipuak pia hi. Peter tungah, Midangte ii hong it sangin nang nong it zaw ziam ci 3 vei a dok zawkciang, “Ka tuuno te na vaak in, ci pheang hi. John 21:15- Lungdamna thu a son tute a tealna le Pawlpi keam (Pastor) tu a tealna kibang ngawl hi. Tuucing tute ama it a, a tuunote a it tu te bek teal a hina kimu thei hi. Thaathangtho in Paul le Banabas te Lungdamna thu son tu in teal a, sawl khia hi. Na lamdang tam mama piang hi. Act 13:1- Israel jninamte a lampui, a keam Thiampi Eli zalaih tu a tapa te a nginat ngawl ciangin, Nupi Hanah ii thungetna taw Pathian naseam tu a aap Thiampi Samuel sia Pathian in kum tampi sung Israel mite keamin lampui sak hi. 1 Sam 11:11- Timothy sia a pu Lois le a nu Eunice te ii pattana hangin Pathian mi zak Pawlpi keam thiam suak hi. 2Tim.1:5- Israel mite a lampui Moses a laih tu sia Pathian in Moses tungtawn in Joshua teal hi. Kamsang Elisha sia Kamsang Elijah tungtawnin teal hi. Lai Thiangtho sung Pathian naseam te thu ih et ciangin Kumpi Innsung pan a khang, pilna nei Moses, Pharisee minam ahi pilna nei Paul cite nasepna sia a dangte taw kibang ngawl hi. Muibun sap ci in kimu hi. A sep khialna zongh tam la zaw hi. A thupiak bang a ni ngawl a naseamte sia dual: ngawl het hi. Abraham zongh Pathian lawm kici Mang hi. Ahizong Pathian in Abraham tungah na bee te le na ngam,. na pa nusia in kong lakna ngam ah paikhia in ci hi kasap Abraham in a paikhiat ciang Lot na zuisak hi. Tua thunit ngawl hu in a suan a paai Isreal minam te Egypt ngam ah Kum 400 sung sal a sep tu sonkhol paih hi. Pianciil. 12:1-4 David zongh Isreal mipha za a sim hu in Pathian in a mite tam mama thisak hi. A seam khialpa tatak sia in zongh thuak sak vateal ngawl a, a innkuanpui, a minamte in thuak sak thong hi. Leitung Kumpi naseamte zongh ama pan kipan a innkuanpui te dongin ki en cik hi. A seam khialte kikoi thong ngawl hi. Lai at no khat nga natu zongh, Pilna ih lak zawkciang thudokna tam ma taw ki ze-et a, a zote bek kiteal hi. Lai Thiangtho sung Pathian naseamte peuma Pathian sapna, Pathian sawlna om ngawlin amate uuk thu taw a seam om vet ngawl hi. Israel Kumpi a seam masa bel Saul Kumpipa sia a ngalsimhna ah a ngalte in neak mama zo ka sap Thiampi Samuel theng thei mama ngawl a, tua hu in ngakla in Thiampi a sep thaak hu in a Kumpi sepna pan Pathian in tawpsak hi. 1 Sam 13:1-14 Kumpi Azziah in Thiampi te thupi sim ngawlin Biakinatau ah biakna pia tu a din hu in phaak natna vei law hi, 2 Chr 26:19. Thukham hilh sya khat in Topa Jesus tungah na paina po kong zui tu hi a ciciangin Topa in, “Ngia te in kua nei hi” ci taw zoziau a, hong zui tan ci ngawl hi. Ama sap, ama sawl hi ngawl ahikom zuisak ngawl hi. Matt 8:20 Pathian sap, Pathian sawl ahi ngawl sepna lauhuai a hina hong mu sak, hi! Doai biakdan le Pathian biak dan sia tam kilamdang ngawl hi. Sep khial vawt khialna mun ah Doai zongh Pathian zongh in kuama dual ngawl hi.\nIh pu ih pa hun Doai biak hun sung Tulpi seam sia bee khat sung a khang kizui in seam susuh hi. Israel minam sungah zongh Levi minam bee le phung bek in Thiampi nasep seam hi. Thuciam lui sung Pathian Thiampi seam sia a khang zui in seam susuh a, Thuciam thak hun ciangin Thiampi nam om nawn ngawl hi. Jesus um a, nii vei suakikna a nga peuma Pathian Thiampi nam kihi siat hi. Pathian tungah Palai hong sepsak tu thiampi kisamh nawn ngawl hi. Thiampi puan kul nawn ngawl, Thiampi awmdaal kul nawn ngawl, Thiampi lukhu kul nawn ngawl, Pathian mai ah leitung kizepna bangma kisamh nawn ngawl hi. Ahizong Topa Jesus in a tuuno te a keam tu sia ama a it mama Peter bek teal in sawl hi. 1Tim 3 sungah pasal khat in Pawlpi keam a suak nuam le nasep pha khat sepnopna nei hi, ci hi. Ahizong tua pa sia:- Zi khat bek a nei hi tu hi.\nZu ne ngawl mi hi tu hi.\nA cilngil mi hi tu hi.\nZirido a thiam mi hi tu hi.\nNgual a hilh thei te hi tu hi,\nci in cian takin ki at hi. Pawlpi keam ci thada Pawlpi Upa zongh sitbanna nei ngawlte teal tu hi kici hi. Pawlpi keam tu ci thada Pawlpi upa tu zongh kisinsak phot tu a, a zo le seam bek tu ci lai hi. Tuate ban ah sum bek a ngaisun te hi ngawl tu, etc ci bang thuthun tampi tak na om hi. Pawlpi keam sia thiampi hi ngawl a, Pawlpi a uk zongh hi ngawl hi. Pawlpi uk tu Jesus in sawl ngawl hi. Peter tungah 3 vei sitset, ka tuute na vaak in ci sawl hi. Ez 34:4- ih et ciang in,\nKa tuu zawngkhaalte na ou bua uh hi.\nKa tuu a cinate na ou na bawl bua uh hi.\nKa tuu a liamte a liamma na tuamsak bua uh hi.\nKa tuu lampialte na khiang bua uh hi. Ka tuu a bote na zong bua uh hi. ci Pathian kammal na ki at hi. Heb.13:17 pan ih sim ciangin “No hong keam na lampuite in khatvei ciangin Pathian tungah a nasepnate sazian lak tu hi kici hi.\nLuke 10 ah “Lungdamna thu son te atu in Thuthun tampi om ngawl hi. Sumbawm, peangdap, keng thua heak vun. Lampi ah ngual taw thu tampipi son heak vun ci khawng hi lei hi. Tu hun Pathian na seam tu a kipia peuna Lungdamna thu son tu sangin Pawlpi keam tu tam kipia zaw hi hingh. Topa Jesus in nungzui 12 a nei sung pan khat bekma Pawlpi keam tu in sawl hi. A dang 11 teng sia lungdamna thu son tu in sawl hi. A ki leebu na a om bana tu ziam? Lungdamna thu son in paikhia leang ih zui tu thuthun tam ngawl zaw a, lungdamna thu sonte a na sepna Pathian tungah sazian lak tu ci zongh om ngawl hi.\nTua hi a, Pathian na ih sepna ah Pathian hong sapna tatak na za a, hong sawl bangin a seam hi ziam? Eima le eima ih ki piakna taw nasep pha teal a, Pathian na a seam hi ziam? Pathian aw za a, Pathian sawlna tatak ma a ni naseam ih hile na sepna hong puicing tu hi. A kipia tawm ih hile Pathian tuunote a keamte zui tu thuthun te ih zui ziam? Ih zui bale ih nasepna hong muibun ngawl tu hi. Pathian in a naseam tu a sawl te sungah Pilna nei, mi thupi te nasepna teng ma in muibun bel hi ci ih mu thei hi. Ih minam atu in Topa na sepna ah tute tate in na pilna uh sia.lejtung Kumpi nasepna po/in nong zak sangin Topa na sepna ah hong zangh zaw le uh the ih ci nuam vaheei hi. Thu um mi U le Nau te zongh in Laithiangtho sin papo Pawlpi keam tu in laak tu kaal ih ngalaak papaih sia ngaisut phot tu pha mama thong hi ngawl ziam? ih ci nuam vaheei si hi. Ih sawl sia Pathian sawl ma ahi tu ziam? Ih sap sia Pathian sap ma ahi tu ziam? Ih zak s|a Pathian zak ma ahi tu ziam? Pathian sap mi, Pathian sawl mite ihteal thiam, ih zak thiam thei natu in Topa Thaa in ih thaa mit hong hon sak tek tahen.\nKong Tulmaw Tawntung hi\nBanghang Mission Kiseam Ziam?\nSumpi Taw Kisai Tetti Panna\nPathian Pai Zia le Mihing Pai Zia\n« Kong Tulmaw Tawntung Hi (I need Thee every hour)\nTeal Tuam Minam »


timestamp: atn

url: =Lorry leh Perodua mawtawneu khat ki maiphutkha, mi 1 si :: ZOMI DAILY\nposted on 5 June 2017 at 12:34 am Lomkholna: Malaysia, News, Sawltak, World\nMalaysia, Jalan Ipoh – Taiping lamzikpi tungah Sunday ni in Lorry mawtawpi khatleh mawtawneu khat Accident ahih manin mi 1 si cih NST pan kiza hi.\nAsipa pen kum 65 aphakhin, Kamaruddin Maat from Chemor kici minnei khat ahihi. Sunday sunlam 12:45pm hunpawl in atuahsia hi a, asipa pen mawtawneu Perodua Kancil Driver ahihi. A tuahsiat khitlim in aphual ah sipah cihi.\nAdang mawtaw atuahsia pen Lorry mawtaw golpi khat hi a, ahawlpen kum 36 aphakhin S. Murugesu kici khat ahihi. Hih Isuzu Lorry Driver papen bangmah liamna omlo in suakta cihi.\nKuala Kangsar police station traffic department investigation officer Inspector Teo Wei Yap ii genkhiatna ah hih mawtaw Accident pen mawtaw anih in ki maiphutkha ahih manin, atuahsia cihi.\nLorry mawtawpi pen Kuala Kangsar panin Ipoh khualam zuanin apai cihi. Lorry lamzikpi tungah atai laitak in amai panin Perodua Kancil mawtaw in Signal laklopi in hawlpheivat cihi. Tuaciang in Lorry Driver inzong ahunlap in kihemthei nawnlo ahih manin tua mawtawneu pen ataihkha ahihi.\nMawtaw aki maiphutkha ahih manin, anih in amailam limsiat mahmah hi. Mawtawneu ahawlpen zong amaibuk ah awkcip in aphualmah ah sipah hi. Aluanghawm pen Hospital Kuala Kangsar ah Postmortem bawlding in kipuak hi.\nRelated: New York, Times Square sungah mawtaw khatin mipi omna phugawp in mikhat si, adang mi 22 liam\nLorry Driver papen Police te’n thudotna aneihkhit dikdek uhciang in Statement la uh a, bail tawh khahkik phot uh cih kiza hi. ZD Sawltak #zomidaily\nPrevious: Numei khat HIV natna nei ci’n abeisa kum 15 sung ki theikhial, zato te thu kibawlding\nNext: Mulkimhuai takin hong nusia Pa Piang te pata thum ZBCA mintawh sihgalna\nSingapore, Yishun vengsung ah Flat khat meikang in mi 100 val ki hemkhiasak, mi 2 zato kipuak


url: =KHATVEI PIAN SUN – FGA Tulsa\nKHATVEI PIAN SUN\nHi leitungah mihing khata ka pian buang, hong it ding nu leh pa nei lo a ka nuntak hunte ka zat manin na ka sa peuhmah hi. Ka pa pen galkap lui hi a, galkap ki-ukna nuaia khang khia ahih mah bangin hong kep dan zong khauh pai mahmah a, na khempeuh ah kipasal sak peuhmah hi. Tua tak pen kei adingin ka nuntak haksatna bul kipatna suak hi. Ka pa pen zu lungvei mi ahih manin, zu a kham ciang lauhuai thei peuhmah hi. A heh ciang ka nu in zong dawng ngam ngei lo hi. Zu a kham loh ciang ka nu in thuhilh in tai thei zel a, kihauh kitotna in a hun uh tampi bei hi. Nitak khat ka nu tawh kitawng ahih manin ka pa in vaksan sawm a, kei hong paikhiatpih a, nek ding a lim mahmah hong leisak ding thu gen a, ka taxi uh lakhia in kei zong ka tuang hi. Kum 12 mi bek ka hi hi.\nNek ding tuamtuam hong leisak a, khawmui kuan ciang zu zuakna sai khatah hong lutpih hi. Zu tampi dawn ahih manin, ìPa ciah ta niî ci-in 15 vei bang ka gen khit ciang hong ciahpih hi. Khuamui ta ahih manin khawnawl lam, kuama om lohna lamah hong paipih a, a nung lam seat ah tu dingin hong cih bangin thumang takin ka tu pah hi. Amah driver seat pan hong pai in back seat kong khak hong in hong lut a, ka pa kianga tu ka hih manin lauh dingin ka ngaihsun kei hi. Tua tak ciang, ì Kiko het keiin, na kiko khiat leh kong mek lum dingî cih kawmin ka puanak suah khiat kipan a, ì Bang ale pa, bang thu ahiaî ci a ka kiko lehngam nawn kei hi. Tua ci bangin kei a tanu tektek hong buan a, ka maizum lua banah na ka sa peuhmah hi. Ka awng ngam kei a, awng leng hong that takpi ding hi.\nKa pa in a deih khop a ngah khit ciang kei bel na thuakin si leh khaw-ul tawh, khitui tawh ka kidiah hi. Kamphat thu in palik motaw, ko omna kima migilo leh kham theih zuakte zongin hong pai a, ka pa zong man dingin ngaihsun ka hih manin, ka huat tha hong suak thakin, thonginn sungah khum uh hen la, khailum leh ka ut peuhmah hi. Palik Officer khat leh a lawm ko omna lamah hong pai uh a, tua lai takin ka pa in, ìKam hong dot leh ka lawmngaih hi ci in, na cih keia buaina ka tuak leh kong that ding, na thei hia?î khauh takin hong ci hi. Ling keuhkeuh kawmin ì Aw, thei ing ei paî ka ci hi. ìNa thei cian takpi hiam?î hong ci kik a, lau lua ka hih manin aw ling keuhkeuh sa in, ìPa thei ing eiî ka ci hi. ìHoih eiî cih kawmin ka sam henna phelin ka mai khuh a, ka mel naupang lua a kidawk lohna dingin. Palik Officer hong tung phei in car limlang pan hong kiu a, ka pa in zong a dik mahmah bang kekin kongkhak hon a, kithusiamsak takin, ìPu aw, bang ut na hia?î ci hi. ìMi zon nei ung a, hih kimah midang muh na nei u hia?î a cih leh ka pa in kuamah a muh loh thu in dawng hi. ìNa motaw en ding ka hi uh hiî a cih ciang ka pa in, ì En vo en voî na ci saisai hi. Ka lungsimah ka pa gitlohnate pulak ding ka hia aw, ka ci a, a nung ciang hong thah ding lauin bangmah ka gen ngam kei hi.\nKa mel a muh ciang buah deuh leh nat tuak hong sa pian ahih manin a lungkim pha lo a, ìHih kua a hiam?î a cih ciang ka pa in, ìKa lawmngaihnu hi a, galkap khuan ciah pak ka hih manin hih munah a kimu pak ka hi uh hiî a cih ciang ì Na hoih hia piî hong ci a, et zong en khol loin, ì Hoih lel ing eî ci-in ka dawng hi. ëKa cih khak uh hi ei, hong subuai kha ka hih manun hong maisak unî ci kawm in tawh hong hehnem a, ìNa nu na hilh peuhmah leh hong dawm het lo ding ka hiî hong ci lai hi.\nTua zan pen ihmu thei loin zan khua in ka kap thapai a, ka lungsim leh ka pumpi na in, maizum huai zong ka sa a, kei leh kei kithah mai zong ka ut hi. Tuaci bangin ka pa in a ut hun peuhin hong luppih a, kum 16 ka phak ciang dong tuaci bangin hong bawl hi. Ka nuntak gen thei lua a, ka nu in lah hong hehnem cih thadah ìNangma ginat loh man hiî hong ci zaw mah lai. Bangmah ma hong lakpih sawm loin keimah bekin ka mal tat hi. Lawm leh gualte lakah omin, sang zong ka kah zel a, ahih hang innkuan hoih lo pana khang khia ka hih manin High School zo zo loin ka khawl hi. Kum 17 ka phak ciang inn pan ka tai khia a, mi inn ah na ka sem kawikawi a, kum 18 ka phak ciang hong ngai hi a ka theih tangval khat tawh ka kiteng uh hi. Ta khat ka nei man uh a, ahih hang ka pasal pen mi gilo guta khat na hi a, kum2 khit ciang ka kikhen uh a, amah bel palikte in manin jail ah tang hi.\nNuntak kitam zan, hoihna nei lo ka hih manin, ka lungsim khauh peuhmah a, keimah bek kikhual in, kei ading bek mah ka ngaihsut sawmin khensatna ka bawl hi. Ahi zong, nuntak ning peuhmah ka hih manin khatvei Pasian kiangah thu ka ngen a, Bible simin Pasian sungah lungdamns nakpi takin ka zong hi. Hun hong paito zel a, a sawtna ciang Pasian in pasal hoih tak David hong pia hi. Amah mi lungduai, Khristian hoih tak ahih manin thu leh la tampi tak hong sinsak hi. Pasian in ama nasepna ding hoih tak khat hong pia a, Bible Study sinsak dingin hong kiseh hi. Tua lai ntakin hong buan ka pa ka maisak thei het kei hi. Khatvei ka lungsimah Pasian thu hong tung a, ìNa pa mawhna na maisak theih kei leh Jesu in zong na mawhna hong maisak lo ding hiî cih thu hong lut vat hi.Tua ahih manin maisakna thu ka pulak a, tua tak ciang Pasian in nasep thupi tak honga, ka nu tawh thahat nawn lo uh ahih manin amau omna ding inn hoih tak ka leisak hi. Khatvei ka pa in a kianga hawh dingin hong sam a, kum 40 khit ciang ka pa in hong buan mana mawh maina hong nget masak pen ahi hi. ìHong maisak khin pek ing, Jesu in zong hong maisak khin zo hiî ka cih ciangin pianthak a ut thu hong hilh a,keimah tektekin ka baptized hi. Ka baptized khit nipi kal thumna ah hong nusia hi.\nKa pa in hong buan lo hileh, Joyce Meyer Ministry nasepna piang lo kha mai thei hi. Hong buan a, kamsiatna hih bang ka tuak pen tu in ka thei siam pan a, Pasian tungah lungdam ka ko hi. Keimah banga kamsiatna tuakte ka he hn em t he i a, k a hu h th ei h la wh h i. K a tu ng a pi an g khempeuh Pasian vaihawmna hi cih ka sang siam ta hi.\n← AHONG KIPIA LETSONG TENG PANA LIAN PEN\nAI KHUA PANIN SIN DING →\n4 days ago25713 0\n4 days ago842 0\n2 weeks ago1752 0\n3 weeks ago1434 0\n4 weeks ago1,3092 0\n4 weeks ago7941 0\n1 month ago1,1831 0\n1 month ago6963 0\n1 month ago1,0003 0\n1 month ago6723 0


url: =Naungek no Zeisu hongsuak, Luka 2:6-7 leh Mate 1:18-25 | Bibleview\nTedim » Lai Siangtho » Zeisu suahna » » Naungek no Zeisu hongsuak, Luka 2:6-7 leh Mate 1:18-25\nRoman Mimal kaihkhop na hang in khua sung teng mi dim khin hi. Jew te i a pawi uh zong tawh ki tuak khawm a hih man zong ahi hi. Khan tuam nei ahi ganhing buk te bek Zeisu suah nang a om hi. Mazih in naungek no pen a nem nilnel puan tawh tuun in gan annekna kuang sung ah a sial hi.\nZeisu hong suak in singlam teh tung ah hong si aa nithum khit ciang in hong tho kik hi. Kamsang pa leh Pasian tapa hihna tawh leh thukhen kumpipa in hong pai kik ding hi.\nPiancil 3:14-24 Zeisu hong suah nang thu a genkholna leh Mangmuh na sung ah Santan tung’ gualzawh na pengkul tumna tawh hong tuak suk kik ding hi.\nZeisu suahni a hi thei ding nimit te.\nZeisu hong suak zo hi bawngkuang sungah.\nTucing te in Zeisu naungek suaktung bang in mu hi.\nBethlehem ah Zeisu suahna\n6 Bethlehem khua-ah a tam sungun a nausuah ding hun hong tung hi. 7Zintun’na ding mun dang khempeuh mi dim khinta ahih manin ganbukah tung uh a, a tacil ahi ta pasal khat nei-in, puan tawh tunin gan annekna kuang sungah a sial hi.\n1:18 Jesuh Khrih a hong suahna zia hih bang ahi hi. Mary pen Josef-a’ dingin zuthawl piaksa hi a, ahi zongin a kiten’ taktak ma-un Kha Siangtho in amah a gaisakna thu Mary in a thei hi. 19 A lawmpa Josef pen a manin a gamta nuam mi khat ahih manin a lawmnu maizumsak nuamlo a, kuama theihlohin maksim dingin a ngaihsun hi. 20 Ahi zongin hih bangin thu a ngaihsut laitakin a mang sungah Topa’ vantung mi khat hong kilang a, “David suan Josef aw, Mary sunga nau pen Kha Siangtho in a gaisak ahih manin amah ten’pih ngamlah kei in. 21 Amah in tapa khat hong nei ding a, tua tapa in ama mite a mawhna uh panin honkhia ding ahih manin ama min dingin Jesuh na phuak ding hi,” ci-in thu a gen hi. 22 Topa in kamsangpa tung tawnin a gensa thu a tun’ theihna dingin hih thute a piang ahi hi. Tua a genna-ah,\n23 Nungak khat gai-in tapa khat nei ding a, ama min dingin rEmmanuel kiphuak ding hi,” ci hi. Emmanuel a khiatna in, eite tawh Pasian hong omkhawm hi, a cihna ahi hi.\n24 Josef zong a khan’lawh ciangin Topa’ vantung mi’ sawl bangin a zi a la hi. 25 Ahi zongin tua tapa a suah hun dongin a zi luppihlo a, a suah ciangin a min dingin Jesuh a phuak hi.


url: =Kei in kua ka hiam? :: ZOMI DAILY\nKei in kua ka hiam?\nposted on 2 March 2015 at 10:07 pm Lomkholna: Article\nMatthai 5;13 “Note pen leitung mite aa ding ci tawh na kibang uhi…..”\n5;14 “Note pen leitung mite aa ding khuavak tawh na kibang uhi….”\nEite in Laisiangtho bute i hi a leitung in eite hong sim hi; Eite in upna bulpi te i hi a leitung in hong deih hi; Eite in thumaan teci te i hi a leitung in hong kin mahmah hi. (Billy Graham)\nWe are the Bibles the world is reading; We are the creeds the world is needing; We are the sermons the world is heeding. (Billy Graham)\nNidang lai in Zomi pulepa te in dawilekau bia uhi. Leivui lak le ninphual pan in khangkhia uhi. Khedap cih zong nei lo in puan kiciantak zong silh zolo uhi. Lai kician zong neilo uhi. Ahi zongin ngeina hoih le thukihilh zia hoihtak na nei uh in a khangkhang in tuate na zang suksuk uhi. Paunak le lakam te na nei uhi. Innsung kizop zia, sanggam unau behlephung, khualetui kizop zia kiciantak in na nei uhi.\nTuate ah phualva bangin thuman cihtakna, itna le diktatna te zong kihel hi.\nLokhung ah singsuih sa a kinusia khat pen a koih bangin om ahih kei leh vaiciah tha mang khat in khuanawl ciang puaksak in khuanawl mual ah koihsak thei hi. Khuai kai muh ciangin singteh/ singhiang kikuai in a om leh kua mah in tua khuaikai la nawnlo uhi. Sa kikap baang khat a kaplup leh a kapmasa pa khut tungah tua sa ap kik uhi. Sa a gai laipi ahih leh kikaplo/ kigo lo in ki suakta sak hi. Nungak zuthawl kipia khin ahih leh kua mah in tua nungak hel nawnlo, neh nawnlo uhi. Guta buluh, numei paktat, hingma/hingsuan le tualthat cihte pen a kiza hak mahmah thute hi aa zong lipkhap mahmah uhi. Hihte in khanglui pulepa te zia le ngeina lak ah thuhoih pawlkhat te ahi hi.\nHunte hong kikhel in Zogam ah mikangte hong lut in Zomite zong khuamuhna hong zai zaw deuhta hi. Galpi khat lai in Zomi pasal 1000 in mikangte huh dingin France (Piantit) gam galmai ah vakuan uhi. A nasepna te uh ah citak le kuhkal ahih manin mikang kumpipa in a kumpi inn dongah a sapte ahi uhi. Tua khit zawh galpi nihna le Kawlgam suahtakna huhau in kawlgam mun citeng ah ki tungta hi. Kawlgam suahtakna ngah khit gamsung buaina ah citaktak in gam aa ding a nuntakna pia khia in gam a kemte ahi uhi. Tua hunlai Kawlgam in amuan a suan le a kingakna Zomigalkap thuap(Chin batallion/ rifles)te a hi uhi.\nHunte kikhel in khua hong kihon ciangin thuhoih thupha tampi tawh kikop in thusia thuzuau te zong hong lut in Zomi tangpi tangta te a neu a lian tua thute in nelsak zo hi. A nungta Pasian thu;lungdamna thu hong tungin Zomi te kipiangthak in kha lungmuang ta hi. Tuamah tawh kizui in tapidaw le lawki ci’n kikhenna hong omin unau sanggam ankuang umkhawm khat in ankuang hong umkhawm nawnlo uhi. Khua khat tui khat zong khua nih tuinih suak ta hi.\nTuhun ah Lungdamna thu hong tunzawh kum 100 cingta in Zomi te a tamzaw tapidaw kisuak ta hi. Ahi zongin pawlpi, upna le sandan pomdante kibatlohna hangin ki-elna, ki to na le kikhenkhapna hong piang leuleu hi. Hih kikhenkhapna le kilemlohna te a nung zuih thute in khangno, naupangte tungah hong tu hi ci’n ka um hi. A hoihlo thugenna (hate speech) hangin no tua, ko tua cih bangin naupangnote\nlungsim ah kideidan na, eilam bek hi/man sakna le galbawlna lungsim (aggression/hostility) hong om in cikmah hunin tuate kipawlkhawm theilo hi. Tua in tulai tak Zomite kipumkhat theilo icih cih i bulpi hikha dingin ka um hi.\nI biak Pasian hong piak itna, mawhmaisakna te midangte tung ah i pia zo hiam? Pang langkhat hong kibet leh a langkhat i dawhkik zo hiam? Sanggam khat, mikhat tungah lungkimlo in hehsuaksa in Pasian bia ding na kithawi ngei hiam? Leitung ah khamh thukham (the Golden rule) akici thukham khempeuh i bulpi a hi “nang tung hong kibawl ding na deih bangin midangte tung bawl in” cih Topa Zeisu in a gen thu i phawk hiam? cih bang dotna te hong kidong ding hileh hi le hilo koi a tam zaw ding aa?\nTuhun ciangin Kawlgam Vaigam muntuamtuam ah Zomite i tungta hi. Kei mahmah bek zong Kawlgam khuapi nihna Mandalay ah kum 6 sung siam kasin na ah namdangte tawh kimu, kiho, kikhawl in ka om hi. Khangham kum 50 kum 60 gual tungsiah pawl namdangte in bel Zomite pen citak, kuhkal, thumaan le manglai siam mahmah ci’n hong thei uhi. Ahi zongin Kum 20-35 gual khangnolai pian namdangte in Zomite pen a kim aa suthei (zu,za,..) in siatna lam ah kikholhpih ding nop mahmah, Zomi numeite khem nop….cih bangin hong thei zawta uhi. (Hih in ahih leh kei mimal tuahkhak thute pan kong at ahi hi.)\nLeitung khuahun luanzia le leitung dan (globalization) pen i nial theih ding thu hilo hi. Ahi zongin hite ah ahoih thute lak ding le a hoihlo thute pelh theih ding thupi mahmah in ka um hi. I ngeina, i kampau, I upna te kiplet ding kisam mahmah hi. Mongo Empire a lamkhia kumpilian Genghis Khan (1167 – 1227 AD) in “Eite (Mongo) ngeina, kampau, laimalte le i minam pen manggilh hetkei un. Mongo minamte in leitung ah hoih a kici na khempeuhte anial lote hi hang. Tua na hoihte lak ah leitung kampau, minam tampi te zat taang kampaute zong kihel hi. Na awm, na thumuhna na lungsim na khuakte uh hih zangkuam tualpi bangin zaisak un” ci’n a mipih te thu na vaikhak hi. Leitung khuahun luanzia le namdang te ngeina kampaute a kisapna ah zat ding hi aa ahi zongin ei ngeina pen manggilh ding hilo hi.\nA tawpna ah i bulphuh ahi “Note in leitung ci,….. khuavak na hi uhi” ci’n Topa Jesu in hong gen hi. Zomi te in i seplebawl, gamtat luhek kampaunate ah i biak Pasian aa ding ci bangin a al, khuavak bangin a tang te i hitakpi mah hiam? Ci bangin i al lo in lei hongkiden in khe tawh hong kituah cil ma in i lungsim te sittel kik ni. Phuah ding bawlding te phuahpha bawlpha in i biak Pasian aa ding ci bangin a al, meivak bangin a tang Zomi mimal khatciat i hih na ding hanciamni ci’n kong zawnnuam hi.\nLeitung Pasian mizat thugensiam Billy Graham cih mah bangin leitung in ei thu-um mite a bangbang ah hong encik in hong kinbawl mahmah uhi.\nTua hi aa pulepa tungpan i luahsuk ngeina hoihte le a nungta Pasian upna a nei ei Zomite mimal khat ciat kidong kik dih ni. Kei in kua ka hiam?\nLai-at Dr. Tg Nang Khan Lian (BDS, Mdy)\n(tawmvei Aungpan, Shangam leitaw lam, Myanmar)\nEkkak laibute; Tedim Laisiangtho (ZIV)\nBilly Graham facebook wall\nNo.(1) BEHS, Jubillee laibu\nNine Nine Sanay Facebook wall\nThe most important people of the millennium\nPrevious: Makai lianpi na hih nading, laibu nakpi in asim khat nahih kul hi\nNext: Khuak a nosuah det na ding ~ Nk Khanno\nMalaysia Zomite’ Dinmun! ~ Pu Thangboi\nHamphatna, Ngeina manphatna leh limlahna ~ Tual Khan Suan\nZuakding akikoih mawtaw Bonnet sungpan Python gulkhat kimu ~ ZD


url: =Zomi Idol (3) ~ Dr. Do Suan Mung :: ZOMI DAILY\nZomi Idol (3) Thukhupna ~ Dr. Do Suan Mung\nIdol khiatna bul pen Pasian taanga biak dinga kibawl milim cihna hi. Tua khiatna bek tawh kum tul tampi a kizang hi. 1560s kim in Manglai ah figurative sense (khiatna neisawn) in hong kizang a, “mi zuauthei mi muanhuai lo (someone who is false or untrustworthy) cih khiatna nei hi. 1590s kim teh ahoih zawdeuh a a kizatna khat kiciamteh a, mi (na) khat mittaw sialkhau let a thupi sakna (any person or thing regarded with blind admiration, adoration, or devotion) cih ahi hi.\nTuni a mi pawlkhat in, ‘Dictionary ah ‘mi pahtawihuai mi zahtak huai’ cih khiatna nei hi,’ acih pen uh hipan a hong piangkhia hi. (Kammal khat i khiatna bulpi pen Dictionary bu khat lem a ‘hih lai a tua ci ei’ cih pah theih hilo hi. Abul abal kanzek ngai hi).


url: =Pu Chin Sian Thang (President-ZCD) Tawh Holimna\nA beisa 1990 Kawlgam kiteelpi (General Election) pan Tedim gamah Zomi National Congress (ZNC)min tawh Meekuang luina No.(2) na-ah MP ngah bek tham loin ZNC President, United Nationalities Alliance(UNA),Spokesman, Committee Representing People's Parliaments (CRPP) Member ahi Pu Chin Sian Thang le Chin World Media te'n Kawlai tawh holimpihna (Interview) abawlna uh Tongsan Media Group in Zolai tawh lekkhia (Translate) in kong suaksak uh hi.\nCW - Pu Thang aw, na tangthu tom nong gen thei diam?\nCST - Pu Song Hang leh Pi Cing Sian Nemte sung pan April 6, 1938 kumin Tedim gam( tu in Tonzang gam) Zampi khua ah ka suak a, Unau 6 sung pan 3 na ka hi hi. Tu in ka pian kum 73 pha ta ing.\nCW - Pilna zon zia tawm nong gen thei diam?\nCST - Zampi khua ah Tan 4 zo, Tedim State High School pan Tan 8, Mandalay Division Private sang pan 1958 kumin Tan 10 zo, Yangon University pan B.A degree leh B.A (Law) L.L.B degree ngah ing.\nCW - 2008 kum akibawl kiteelna ding Bylaw deih lohna hangin 2010 kiteelna ah ZNC party kihel lo ding cih kiza ahih manin, Zomi(Chin) mipite in bangci hong telsiam pihna ding na ngaihsutna nong gen thei diam?\nCST - 2008 kuma kibawl Bylaw pen gam makai Tangmite thukimna tawh kibawl hi loin galkap kumpite leh a mau mizawhte bawl tawm ahi hi. Tua thukhunpi No. 441 sungah 2010 kiteelna pan hong piang Palaite in 2008 bylaws kipsakna nei thei ci uh hi. Cihnopna ah hih Thukhun bulpi sung ah ei minam tuamtuamte gen loh Kawlgam buppi ading phattuamna om het lo ahi hi. Galkap Kumpite in kum sawtpi thuneih theihna ding bekbek abawl uh ahi hi. Tua amau deih banga kibawl thukhun kikipsak lailai leh tuhun sangin mai lamah Kawlgam kalsuan zia haksa zaw lai ding hi. Tua a hoih lo, amau thubek tawh a kibawl thukhun kideih lo ahih manin 2010 kiteelna ah ZNC kihel loh ding khensatna kinei ahi hi.\nCW - 1990-2010 sung democracy adeihte in a ngimna leh atupna mun kitung zolo suak ahih manin a hang\nnang mimal muhna nong gen thei diam?\nCST - A kigual zawh lohna hang kei muhna ah- 1990 kum kiteelpina pen thuman in lawh cing kasa hi. Mee kiteel dante zong Kawlgam buppi bek hi loin leitungbup nangawn in thuman sa uh hi. A hi zongin tua laitak in galkap kumpi thuneite in amau bawl thukhun bawlna ah Hlutdaw palaite sam lo ahih manin,Hlutdaw Palaite\nin naseptheihna kinei lo hi. Tua bang a Palaite hong saploh ciangin Kei mah Chin Sian Thang, Dr. Saw Maza Aung(Rakhine), Naing Tun Thein (Mon), Khun Tun Oo (Shan) te makai in Hlutdaw Palai sam hi ung. Tua bang a Hlutdaw asap nop lohna thu pen tangthu sungah mang ngei lo ding hi ci in NLD Party tawh kipawl in Kumpite lai ka khak uh hi. Nong sap kei veve uh leh ko teng mahin kipawlna leh thukikupna ka nei ding uh hi ci-in,kha 2 sung hun pia in ka zasak uh hi. Galkap kumpite in zong "tua bang a lai hong khak vial na hih uh leh ci-in, Hlutdaw Palaite a banban in Thong hong khum ziah ziah hi. Tua ahih manin 1990 kiteelna akilawh cin zawhlohna hang pen Galkap thuneite in Hlutdaw palai thukikum ding a sapnop loh ciangin, ko le ko in akisap sawmna pan lau kik leuleu uh a, Palai teng khempeuh kum 4-5 sung Thong a khum ciangin Democrecy ngahna ding tuni ciang dong kilawhcing zolo suak ahih manin, a tawpna ah galkap kumpite thuman lohna/ hoihlohna mah ahi hi.\nCW - 2010 kiteelna ding tawh kisai Democrecy lampi man tawn ding ci-in, kiteelna ah mi pawlkhat lut sawm cih kiza hi. Tuate kalsuan sawm zia bang cih muh na hia?\nCST - Ko, MP palaite pen mipite sawltak palai ka hih man un galkap kumpite in amau langpang in hong ciamteh uh hi. Democrecy gamte ah kiteelna tawh vai khempeuh siang pah a, mai lam gam kimakaih zia ding Thukhun kibawl to pah hi. Tua thukhun pen Party khempeuh, minam kipawlna khempeuh leh kipawlna tuamtuamte tawh kibawl khawm ahi hi. Ahi zongin galkap kumpite gamtat zia pen Hlutdaw palai teng thukhun bawlna ah deihlo uh ahih manin a lungkim lo aki tawp zong om hi. Thukhun bawlna ah amau deih miteng sam ziau uh a, tua teng tawh bawlin kipsak ziau uh hi.\nTua thukhun a bawl hun uh zong Kawlgam ah Nirgis huihpi tawh kibuai hun laitak in bawl sese uh hi. Hlutdaw Palaite gen loh amau sung nangawn ah thukimna omlo pi-in, 99% kilungkim ci-in pulak khia uh hi. Tua manin hih thukhun (Constitution) bawlna pen mipi deihna zui loin, Galkapte thuneihna leh a mau zawhthawh pawlkhat tawh kipsakna ahih manin, 2010 kiteelpina pen amau teng mah thu tawh a kalsuannop man mah hi ci-in ka mu hi. Thuman kitelna hi ngeingei lo cih kei muhna ahi hi.\nCW - 2010 kiteelna hangin kikhelna leh mipi ading bang phattuamna om ding na lamen hia?\nCST - Kei muhna ah kiteelna hangin bang mahmah kikhelna om lo dinga,Galkap kumpitein sawtpi hong uk semsem na ding kiteelna in ka mu hi. A mite hong kikhek cih loh ki ukzia kikhel ngeilo dinga, a thuneihna uh kipsuak veve lai ding hi. Kiteelna ah lut in, Hlutdaw palai i ngah phial mah zongin minam le gam phattuamna ding kisem thei tuan lo ding hi. Khasum hong kipiak cih loh a dang lametna ding bang mahmah om lo hi.\nCW -Abeisa hun lah nungkik thehhi leh Kawlgam Democrecy ngahna dingin bang sepmasak huaisapen na hia?\nCST - Hih tawh kisai nungkik theih thu hinawnlo hi. Democrecy lampi man zuihna ah National Reconseliation kisam masa penpen hi. Kei cih bek cihte sangin kikum diamdiam a, vaihawm khopna mah kisampen hi. Minam kideidanna, min deih luatna cihte nei loin minam buppi ading veiina tawh nasepkhopna mah thupi penpen hi.\nCW - Kum 20 sung tawntung Democrecy hanciamna ah na thangahna pen leh haksa nasak pen thute nong gen thei diam?\nCST- Kum 20 sungah mipite' hanciampihna leh thukimpihnate hangin thangah penpen ing. Party makai khat ka hihna tawh i paipaina ah hong kingawngkai sak nuam in, thong hong kikhum zel ta leh mipite thapiakna in tha hong guan tawntung hi. Democrecy ngahna dingin mipite lam man lakin Democrecy lampi zui in lungsim tawng galdona tawh kikalsuan den ahi hi. Tulaitak galkap kumpite in lungsim tawng pan thumaan tawh galdonate deih loin, thauvui, thautang leh thatang hatna tawh mipite manin, thong khum in that ziahziah uh ahih manin, tua pen thuak haksa pen ing.\nCW - ZCD(ZNC) pan Chin (Identity) pen Zomi tawh khek ding ngimna na nei hiam?\nCST - Kawlgam TV pan minutes 15 sung Campaing Speech gentheihna hun ka ngah lai in, hih thu tawh kisai ka gen khin hi. Chin min pen midangte hong piak tawm hi in, ei min man taktak pen Zomi mah ahi hi. Abeisa 1953 March 15 ni-in Chin State,, Tedim Tsp., Khuasak khua ah Pu Thuam Hang leh Pu Pau Suante' biakna Jubilee pawipi ah i minam min tawh kipawlna min (Convention) khat phuan khia ding cih thukikupna kinei hi. Tua thukikupna panin Rev.Dr. Hre Kio pa Rev.Sang Feng (Hakha-Zo Khua) in, ka khua min zong Zo khua hi in, Zophei, Zotung,Laizo leh Tedim leh Tonzang gam zongah Zo leh Zomi min tampi om i hih manin ZOMI min phuak ding pulak hi. Rev. Sang Feng pulakna atam zawin thukim in Zomi Baptist Convention (ZBC) kiphuakhi. Tua Khawmpi sim a pai pai Burma Baptist Covention,(BBC) General Secretary- Rev.Dr. Sword in Pasian tungah apna thungetna nasiatak nei hi. Dr.Sword in minam min tawh kiphuan khia Khristian kipawlna pen ZBC bek om hi ci-in gen hi. Chin sungah a tam zaw thukimna tawh kikipsak sa ahih manin Campaign Speech ah hangsan takin ka gen khin hi. Mai lamah a tamzaw mahin Chin a kideih phial leh i laih kik hun zong om thei kha ding hi. Tua banah Chin State Hlutdaw Palai i om hunhun ah Zomi leh Chin a tamzaw zaw thukimna tawh kipsak/laih kik theihna a neih hunhun ah zong kilaih thei kha ding hi.\nCW - Zomi min(Identity) pen bangzah ciangin thupitna om nasa hiam?\nCST - Ka gensa mah bangin 1953 kumin Zomi min tawh ZBC kiphuan khia zo a, biakna kipawlna min ahi hi. Pawl khatte in minam kipawlna min hi lo a, biakna kipawlna min bek hi a ci nuam zong om kha thei ding hi. Pawl khatte leuleu in Zomi min tawh Pasian tungah ki apsa hi a ci nuam zong om thei ding uh hi. A hi zongin Zomi cih pen thuman (Legal) min hi lo a, Chin min pen (Legal) min hi zaw mah hi. A hih hangin i tangthu sungah Chin pen i min man/bulpi (Original) hi lo a, Zomi min (Identity) pen i pianpih min (Original) taktak ahi hi.\nCW - Chin minam pawl khatte in a mau le a mau ZOMI kici uh a, tua bang mite pen ZNC min i huzapna hang a hi kha diam?\nCST - Hih tawh kisai ZNC huzapna hang hi dingin ka um kei hi. ZNC a deih khollo mi pawlkhatte in zong Zomi mah akici tampi ka theih om hi. A hi zongin Zomi min a deih phadeuh pawl zong om veve thei kha ding um ing. Hih tawh kisai pen i Tangthu tungtawn a kikipsak zawhna ding thupisa zaw ing.\nCW - Tedim leh Tonzang mite in Zomi State ci-in gam min hong phuak hi leh bangci na ngaihsut a le?\nCST - Chin State sungah Township 9 kigawmkhop zong kitawm lai mahmah ahih manin, hih bang a kikhen lai dingin um thei keng.\nCW - Nang mimal in Chin kici na hia? Zomi mah kici nuam na hia?\nCST - Kei bel Zomi mah kici ing. Chin min pen midangte hong piak tawm hi-in Zomi pen i minam min man taktak ahi hi. Chin hi loin ZOMI mah ka hi hi.\nCW - 1960 kum Taung Gyi Conference pan Chin leh Burma gam vai nasepna sungah akihel khin picing gamvai nasem ( Mature Politician) khat na hih manin, tuhun Khangthakte tungah bang vaikhak nop nei na hia?\nCST – Zomite pen thuman a citak minam te i hi hi. 1948 kum a kipan Union of Burma a kingah sa tuni dong mah UNION kideih ahi hi. I minam, i lai, ipau leh i ngeina ciat tawh i gamah suakta tak ki uk nuamte I hi hi. Pinlong thukimna bangin UNION min pua ki ukna hong kipia leh Kachin, Karen, Shan cihte zong thau tawiin kumpi langdo nawn loin, thau khia pah ding uh ahi hi. Ka gennop bulpi ah Mualtung mite kipumkhat den a om ding leh Pinlong thukimna lungtang neih tawntung ding khangthak te ka vaikhak nuam hi.\nCW - Chin/Zomi te' ading in mai lamah bang sep ding ngaihsutna nei na hia?\nCST - Union cih kammal a tuamtuam inkilo kha mah ding hi. Bangbang ahi zongin nidang pek akipan ei le ei Kumpi kineihna (Federal State) tawh ki uk ding mah i maban ding ahi hi. Tuni ciang dong maban kitun zo nai loin lamkim ah ki om lai hi. Tu-in zong Kawlte tawh i muhna tampi kibang ta ahih manin, mapang khawm a, mualtung miteng tawh kalsuan khawm ding mah i maban ding leh nasep lianpen dingin ka ngaihsun lai hi.\nCW - Chin minamte tungah bang teng vaikhak nop na nei a leh?\nCST - Gam leh nam vai nasem i kipat sawm leh I minam, innkuan leh ei vai tuamtuamte nusia a, Political bek mah ngaihsut pi a neih ding kisam hi. Thuman thutak tungah kinga a nasep ngam ding thupi pen hi. Ei mimal, beh le phung, khua le tui hamphatna ding bek ngaihsutna tawh Political sep sawm kei un. General Aung San nasepna te en leng a tanu Aung San Suh Kyi in tuni dong gammite a ding gentheih haksatna thuak in, a ma lawhtak ding mahmah om nai lo hi. India ah Mahatma Gandhi zong citak takin asep manin India gamin tuni dong Democrecy lampi man ah kalsuan lawh uh hi.\nCW - Pu Thang..ngap lo pipi hun tampi nong piak manin lungdamna kong ko uh hi.\nCST - Kei zong nuam ing.\nTranslated and Reported by- Tongsan Media Group\nSrc: Chin World


url: =LESSON 9 MAY 20 – 26 NA UPNA BANGIN NUNGTA IN ~ MUC\nLESSON 9 MAY 20 – 26 NA UPNA BANGIN NUNGTA IN\nTU KAAL SUNG SIM DING: 2Pet. 1: 1-15; Eph. 2:8; Rom. 5: 3-5; 6: 11; Heb. 10: 38; 1Kor. 15: 12 – 57.\nKAMNGAH: “Hih thu hangin na upna ban uh ah gamtat hoihna na behlap unla, na gamtat hoihna uh thutheihna tawh na behlap un; na thu theihna uh pumpi ki-uk zawhna tawh na behlap unla, na pumpi ki ukzawhna uh thuakzawhna tawh na behlap un; na thuakzawhna uh Pasian bangin gamtatna tawh na behlap unla, Pasian’ deihna bangin na gamtatna uh sanggam ki-itna tawh na behlap un; na sanggam ki-itna uh itna thukpi tawh na behlapzawh nadingun na hanciam un” (2Pet 1:5-7).\nMihing in Thuciam Thak’ hong hilh thute bangci nuntak pih ding hiam? Telhak hi. Gentehna-in 2Pet. 1: 1-14 ah Peter in upna tawh dikna thu pulaak hi. Jesuh tungah a ki-ap mite’n Pasian vangliatna ngahi ding hi. Tua banah Pasian’ pianzia nei ding cihte a kipan leitung nate deihna na nial un, cihte pulaak hi (2Pet. 1: 4). Peter in Khristian nunzia ding hong hilh ziau lo-in a banbanin khat khit khat hong gelh hi. Tua banah Khrih sungah a nungta nunna, ‘kisawpsiang’ Khrih sungah khamuanna, tawntung Gam, (2Pet. 1: 9, 11) misi-te omzia tawh kisai thute hong hilh hi.\nA MANPHA UPNA\n2Pet. 1: 1-4 sim in. Peter in Jesuh Khrih sungah a hong kipia khin thu bang pulaak hiam? Koi bangin hehpihna pulaak hiam?\nPeter in a laikhak thupatna-ah ‘Kote tawh a manpha mahmah upna a ngah khawm mite’ ci hi (2Pet. 1:1). Hih in thu-um khempeuh ngah a kikim hamphatna, manneihna pulaak hi. Tua hamphatna pen thaman bangin a ngah uh hi lo hi; ngah dingin kilawmna tawh a ngah uh hi lo hi. Pasian in a hong piakkhong hi, ci hi. Paul in zong hih bangin pulaak hi: “Hehpihna thupha hangin upna tawh hotkhiatna a ngah na hi uh hi. Note’ thalawhna hangin a ngah hi loin Pasian’ hong piakkhong ahi hi” (Eph. 2:8). Upna in manpha hi. Bang hang hiam cihleh upna lo-in Pasian lung kidamsak thei lo hi (Heb. 11: 6). Upna in manpha hi. Bang hang hiam cihleh upna tawh Topa kamciamte i ngak hi.\nA siangtho nuntakzia i neih nadingin Jesuh vangliatna kisam hi (2Pet. 1:3). Pasian’ vangliatna hangin a nungta thei i hi hi. Ama vangliatna tawh a siangtho i hi hi. Hoihna, liatna tawh hong sam Pasian theihtelna tungtawnin tua vangliatna i ngah hi (2Pet. 1:3; John 17: 3).\nPasian a it dingin hong kisam hi. Ahi zongin itzia ding i thei kei hi. Jesuh tungtawnin, Lai Siangtho tungtawnin, piansak nate le upna le a thu piak zuihna tungtawnin Pasian i thei hi. Nisim hong piak hehpihnate hangin zong\nAmah i thei hi. I tuahkhak thute, i nuntakna ah Ama nasepnate hangin Pasian theihna i ngah hi. Tua theihna in hong khel kul hi.\nTua banah a lian mahmah, a manpha mahmah kamciam – Pasian pianzia eite hong kipia hi (2Pet. 1: 4). Pasian limlemel sunin mihing hong kibawl hi-a, mawhna hangin tua limlemel mualin, melhem khin hi. Nih vei a suak kik peuhmah in, Khrih sungah nunna thak nei hi-in, Khrih in Pasian limlemel sun dingin hong puahpha hi. Ahi zongin nih vei a suak kik peuh mah in leitung siatna le cilesa deihna a nial kul hi.\nUpna nei kei lecin koi bangin na nungta diam? Bang hangin Pasian hong piakkhong upna thupi hiam?\nITNA, KHRISTIAN MUNGTUP\n2Pet. 1: 5-7; Romans 5: 3-5; James 1: 3, 4; Gal. 5: 22, 23 sim in.\nBang thulaigil kipulaak hiam?\nTanglai mipilte in zong nunzia ding hilh den uh hi. Amau hilh nunziate zong Romans 5: 3-5; James 1: 3, 4; Gal. 5: 22, 23 sungah zong kimu thei hi. Peter’ pulaak thute tua huna mite’n zong tel pah ding uh hi. Bang hang hiam cihleh tua hun lai mipilte’ gen thute le Peter pulaak thute kilamdanna a neih hangin a kibatna om hi. Peter in a gualh zia le tong hoihte a mawk gualh hi lo-in khiatna nei takin a gualh hi-in a tawpna-ah itna pulaak hi.\nUpna: hotkhiat ngah nadingin Jesuh upna (Gal. 3: 11; Heb. 10: 38)\nGamtat hoihna: Greek laimalin ‘areke’- na khat peuhpeuh a hoihna pulaak kammal hi. Upna thupi hi. Ahi zongin upna in nunna a khel kul hi.\nThutheihna: Leitung thu tuamtuam theihna a gen hi lo-in Jesuh Khrih tawh kizopna hangin Ama thu theihna hi.\nPumpi ki-ukzawhna: A picing Khristian khat in cilesa lunggulhna a kipan a na khat peuhpeuh a khengval lo dingin kikepsiam hi.\nLungduaina/thuakzawhna: ze-et bawlsiatnate thuakzawhna hi.\nPasian’ deihna bangin gamtatna: Pasian a bia lo mite in zong gamtat zia le tong hoih nei uh hi. Thuciam Thak in a nungta Pasian kiang pan hong pai zia le tong hoih pulaak hi (1Tim. 2:2).\nSanggam ki-itna: Khristian thu-um mite in innkuan khat hi. Gamtat hoih in khat le khat hong ki-itsak hi.\nItna: Peter in itna a kisam penah koih hi. Paul in zong hih bangin hong hilh hi: “ Upna, lametna le itna. Hih thum panin itna lianpen hi, ci hi (1Kor.\nGamtat zia le tong hoihte in ol takin kinei thei hi lo ahih manin hanciam kul hi (2Pet. 1:5). Pasian’ deihna bangin nuntakna, Ama tungah citakna puahphat nasepna ah mihing in bang panpih thei hiam?\nNA UPNA BANGIN NUNGTA IN\nPeter in Khristian khat ii nunzia ding a pulaak khitteh tua bangin a nungta mi in a ngah ding thupha pulaak hi.\n2Pet. 1: 8 – 11 sim in. Khrih in Amah a um mite a’ding a sepkhit thute le Khristian khat nunzia ding, bang in hih thunih tonkhawmsak hiam?\nPeter in a laikhak simte tungah Khrih sungah a thak nunna tawh nungta dingin hanthawn hi. Upna, gamtat hoih, thutheihna, pumpi ki-ukzawhna, thuakzawhna, Pasian’ deihna bangin gamtatna, sanggam ki-itna le itna cihte sung khangcing dingin hanthawn hi (2Pet. 1:8).\nAhi zongin Khristian khempeuh tua bangin nungta lo hi. Kim khat in Topa a theihna bangun nungta lo uh hi (2Pet. 1:8). Tua bang mite’n mawhna sung pan a kihotkhiatlam uh phawklo uh hi (2Pet. 1:9). Khristian khat in Jesuh sungah nunna thak a neih kul hi. Khrih sungah mawhmai-na, siantho-na le Pasian’pianzia a ngah ding uh kisam hi. Tua hi-in a hong teelna le a hong sapna thu-ah kiptak in om ding kisam hi (2Pet. 1: 10). Paulap tuamtuam hangin nunlui ngeina, gah nei lo nunna cihte nial ding ahi hi.\n“Upna tawh kisai thu tampi i za khin hi.Ahi zongin gamtatna kisam lai hi. Mi tampi in singlamteh lo-in Zeisu nung zui uh hi. Cilesa deihna zui-a thuman a zui lo mi in amah le amah kikhem ahi hi.” Ellen G. White, Faith and Works,\nRomans 6: 11 sim in. Thu-um mite a’dingin Peter’ gen thute Paul in bang pulaak hiam?\nPeter le Paul in upna bangin nungta ding hong hilh uh hi. Khrih sunga a nungta mi in mawhna pan a suakta mi hi-in, Pasian’pianzia a nei mi hi pah hi.Tua manin a hong kisapna tawh kituakin a nungta i hi hi. Khristian a khiatna in Khrih nun bangin nungta cihna hi. Khristian kici khempeuh in tua bangin a nungta ding i hi hi.\nKoi bangin Khrih sun na hiam?Koi mun ah hoih zaw thei lai ding na hiam?\n“Hih buk sungah ka teen laiteng hih thute kong phawksak ding hoih ka sa hi. Bang hang hiam cihleh i Topa Jesuh Khrih in a hong lahsa mah bangin hih ka buuk ka suahkhia baihta ding hi ci-in ka thei hi. Tua thamlo in ka sih khit ciangin zong hih thute na phawk tawntung theih nadingun ka hanciam nuam hi” (2Pet. 1: 13, 14).\n1956 kumin Oscar Cullman in Immortality of the Soul or Resurrection of the Dead? The Witness of the New Testament’ kici laibu gelh hi. A genna-ah sihna pan thawhkikna le si thei lo nunna cih pen kituak lo hi, ci hi. Thuciam Thak in sihna pan thawhkikna thu limtak hong hilh hi, ci-in pulaak hi. “ Ka laigelh dangte in hih bang thu pulaak ngei lo hi, ci-in genbeh hi.\n1Kor. 15: 12 – 17 sim in. Sih ciangin bang piang hiam?\nCullman mah bangin Lai Siangtho thuthukkan mipilte in zong sihna le sihna pan thawhkikna thu in thuman hi, ci-in pulaak uh hi. Thuciam Thak in sihna pan thawhkikna thu hong hilh hi. I nunna in si thei lo hi, ci lo hi. Paul in sihna hangin a dah a kap mite tungah, Khrih hong pai ciangin a si mite in hong thokik ding uh ahih manin, hih thu tawh kihehnem dingin hanthawn hi\n(1Thess. 4: 16- 18). Paul in sihna pan a hong tho ding mite’ omzia ding zong hong hilh hi (1Kor. 15: 12 – 57). Paul in Khrih in sihna pan a thawhkikna thu pulaak masa hi. Jesuh in a thokik lo hileh upna in kimanna nei lo ding hi. Khrih in a si mite lak panin a gah masa pen hi, ci-in pulaak hi. Sihna pan Khrih a thawhkik manin Khrih sungah a si khempeuh zong hong thokik ding uh hi.\nPaul in a si thei pumpi le sihna pan a thokik ding pumpi kilamdanzia pulaak hi (1Kor. 15: 35 – 50). Tu-a i pumpi in si thei hi. Ahi zongin sihna pan a thokik ding pumin si thei nawnlo ding hi. Thuciam Thak in sihna a gen ciangin sihna pan thawhkikna thu a gen hi-in, tu laitaka mihing nunna in a si thei lo nunna hi lo hi. Hih thu in 2Pet. 1: 12- 14 sunga thute i tel nading kisam hi.\nSIHNA PAN A THO KIK DING UPNA\n2Pet. 1: 12 – 15 sim in. Peter in ‘ka pumpi/buuk ka nusia ding hi,’ a cihteh bang a gen hi ding hiam?\n1Pet. 1: 12 – 14 in Peter in a laigelh laitaka khua hun pulaak hi. Peter in a sih ding naikuanta hi, cih theikhol hi. A laikhakna-ah kam vaikhakna le teci panna kihel hi.\n‘Hih buuk sungah ka om nawn kei ding hi…. hih buuk ka nusia ta ding hi” ci-in Peter in a genteh a sawt lo-in si ding cih pulaak hi (2Pet. 1: 13, 14). Peter in i leitung pumpi le buuk genteh hi. Sih khitteh a si thei lo, khua phawk thei khat om lai hi, a ci hi lo hi. Pumpi a tuam, nuntakna huu a tuam, ci-in kikhentuam thei lo hi.\n2Pet. 1: 12 – 15 sim kik in.Koi bangin Peter in a sawt lo-in a bei ding a nunna mu hiam? Upna tawh kisai bang lungsim puak hong hilh hiam?\n2Pet. 1: 12 – 15 in Peter kammal a thupitna hong musak hi. A sawtlo-in a bei ding a nunna phawksa-in laikhak hi. Bang hang hiam cihleh Topa in tua thu mukholsak hi. Ahi zongin patauh nading, lungkhamna ding, kihtak ding om lo hi. A thupi pen in a nungta lai mite in upna ah zungkipin, a cidam ding uh thupi hi. Peter in a nungta lai mite in thuman sungah kiptakin a om ding uh hong hilh hi. A nuntak laiteng hih thu mah gen tawntung hi.\nPeter in Topa tawh a kizopzia pulaak hi. A sawt lo-in a nuntakna a bei ding hi ta hi. Sih nuam tawh si ding hi lo hi (John 21: 18; Ellen G. White, The Acts of the Apostles, 537, 538). Ahi zongin lunghimawh lo hi. Mite phattuam ding nunna a neih ding lunghimawh zaw hi. Tua hi-in Peter in a upna bangin a nungta mi ahi hi.\nKoi bangin i upna in sihna hong nawkzo sak hiam? Bangci bangin Khrih sungah i neih lamet tawh nungta den ding i hiam?\nNGAIHSUTBEH DING: I pulaaksa mah bangin Peter in a sawt lo-in a nuntakna bei ding hi, cih theikhol hi. Koi bangin a nuntakna bei ding cih zong mukhol hi. Bang hang hiam cihleh Khrih in hilhkhol khin hi. “ A man takpi kong cihin ah, na khangno lai-in na kawng gakin n a zan ding a, midangte in na kawng hong hensakin na pain op lohna munah hong paipih ding uh hi’, a ci hi (John 21: 18). A nunna bang tawh bei hiam?\nPeter in Jew mi le gamdang mi khat hi, ci-in singlamteh tungah khailupna thuak hi. A sih ding lau ahih manin a thusit thuak a Topa a nial hunte phawk kik hi. Hun khatlai-in Topa a nial khak hangin tu-in a Topa a’dingin a nuntakna a piak ding pen mi hampha khatin kingaihsun hi. Peter in lungsim takpi tawh a mawhna kisik a, Khrih in zong Peter mawhna maisakin, a Tuute kem dingin thupia hi. Ahi zongin Peter in amah le mah kilungmuang zo lo hi. A Topa a nial khaknate a lungsim ah suakkik den hi. Singlamteh tungah kibungkhai dingin ngen hi. Ama ngetna bang mahin bungbu khai-na thuakin thuman a’dingin a nunna pia hi.” Ellen G. White, The Acts of the Apostles, 537, 538. Peter in gimna lianpi a thuak hangin thu-um mite in upna sungah a picinna ding uh lunghimawh zaw hi.\n1. Peter a kipan Lai Siangtho in nunna siangtho ding hong hilh tawntung hi. Ahi zongin bang hangin Jesuh nungzui hi napi Khristian nunzia kinei zel hiam?\n2. 2Pet. 1: 5-7 sim kik in. Koi bangin Khristian nunzia ding khat khit khat a pulaakte ah na khangto hiam? Bangci bangin midangte zong tua thu ah a khangto dingin huh ding na hiam?\n3. Peter in thanemna a neih hangin Pasian zat sawltak lianpi khat hong suak hi.Ama nunzia panin lametna le thangahna bang na nei hiam?\n4. 2Pet. 1: 12 ‘thuman thutak’ cih thu in Peter hun in bang hi ding a, tuhunin bang hi ding hiam?\n5. Mi kim khat in “Sihna galah nunna om takpi mah diam,? ci uh hi. Mihing i hih nak leh a si ding i hi hi.Koi bangin Khristian khat in hih sihna thu pom ding hiam?


url: =Upna tawh Nungta - Zomi Adventist Innkuan\nYoyo Shimray, 33\nKiteen na zong Buaihuai thei Yoyo thu teng a kila hi. Amah pen thai gam, Bangkok kuapi a, sangsia sem India mi khat hi. A zi Filipino te hi a, bangkok pan, mawtaw tawh nai 5 paina Korat khua a om, Adventist sang a sem a hihi. Tapa no khat nei uh hi.\nYoyo in, geeldan te, a masa in pom hi. Bangkok ah, private sang leh computer hilh kawm a hih manin sum lut mahmah hi. IT zong hilh kawmkawm lai hi a, sum lut tuam mahmah hi. A zi, Carla in, Korat khua Mission sang ah, ngah thei a hih manin Korat ah om ding khentat hi.\nTawmvei khit ciang, Yoyo in a buaihuai kiteen na pen lungkim zolo hi. Sum tampi ngah mah ta leh, Bangkok a ni-nga nasem a, nipi nino ciangbek a Korat a khawl cihbang pen ut nawnlo hi. Sunday nitak ciangin, Bangkok a paikik zel zong, cimtak lua aih manin, Korat ah nasep khat zon sawm ta hi.\nThu tuamtuam hangin, nasep zon zong haksa mahmah hi. Yoyo in, amah Bangkok tawh kiphu kisa lel mah ta leh; Korat ah, kuamah’n nasep\npia nuamlo uh hi.\nSanglam ah ngenngen ta leh ngah theilo hi. Khatvei, Korat pan sang khat in, Yoyo sam mah ta leh, a omna Bangkok sang te’n, “Ko tawh kumthum စာခ်ူပ္ khin hi ung” ci a, kum thumsung bangmah piang zolo hi.\nYoyo in, i deihteel ding haksat daan hong phawk semsem hi. Amah pen Adventist pastor innkuan pan hong khangkhia hi a, college a man ciang, Sabbath buai na hang leh; a sanggamnu sapna hangin, Thai ah pai a, Filipino numei Carla tawh a kimuh uh ciangin ki teeng uh hi. Biakinn bel, pelh hetlo a kah den napi, Pasian itna nei khalo hi.\nA nunung pen Yoyo thungetna ah, “Topa aw, kei leh kei bangmah hihzo ke’ng. Nang kiang kong paikik nuam hi,” ci hi.\nSee also MSS 6: Khuata Pan Kumpi Inn ah\nBangkok ah, nasep tawpin, Korat ah om mai hi. A cil in, a zi vaaksa in omlel hi. Nasep ngah na’ngin nasia takin thungen hi. Khanih bang hong\nbei to ta a, lungkiat huai semsem hi.\n“Ka omdaan nuamthei hetkei e, nasep neih ciang mah in ki thupi bek sa ing. Hih bang a om pen cimtak mahmah ing,” ci hi.\nNikhat, Adventist International Mission School Siapipa in, sang ah computer Sia khat kisam mahmah hi hong cih ciang, ama siamna sanlian mah hi pah lel hi. A hih hang, Siapipa’n, tua munsan pen khasum omlo hi ci hi.\nYoyo in, ngaihsunsun nawnlo hi. Lungdam takin sangpah hi.\nKaalthum khit ciang, Siapipa in, hunbit a, IT manager dingin, Yoyo koih to hi.\nTu in, Yoyo pen, innkuan sung, sumzong pipa hong suak hi. Carla a ta nihna a neih ciangin, a nasep khawl in, naukem, inncing hi. Innkuan a ding in sum muhna kiamzaw mah ta leh, a innkuan un nuamsa mahmah zaw uh hi.\n“Kei bekin sum zong mah ta leng, innkuan anneek sabuai tungah neek ding om tawntung hi, lamdang mahmah mawk hi, Tu ma in ka upna\nkoi ah om mawk hiam?’” ci liang hi.\nYoyo laisiangtho deihpen mun, Philippians 4:13, “Kei hong thahatsak Christ hangin, na khempeuh ka hih thei hi. ”\n“Nuamlua ing, A lianzaw nasep khat kasepkhak manin, lungkimlua ing,” ci hi.\nSabbath 13na pan khenkhiat sumpi te in, Adventist International Mission sangah huang thak khat leisak ding hi. Sanginnthak te in, tan 9 sangpan plus 2 sang dong khangto sak ding a, sang naupang zong tamsakzaw ding hi. Na sumpi te uh hangin lungdam ung.\nLaigelh Andrew McChesney\nPrev post Sinna 11: BIAKPIAKNA AH KIPUMKHATNA\nNext post Sabbath pen Jews te ading bek ahi hiam?


url: =Thuthang koici gelhding :: ZOMI DAILY\nThuthang koici gelhding\nposted on 1 December 2015 at 8:08 pm Lomkholna: Article\nNEWS: A ki ci Thuthang pen mite theih huai le mi te theihnop thu te a hihi. NEWS a ki cih mah bang in, North, East, West, South mun tuamtuam a thupiang te ki hel hi.\nMEDIA: Thu khat “information” peuh peuh apian na mun pan mitampi in a theih nading in a puak te media ki ci hi. Media nam tuamtuam om hi. Printed media, Broadcast media, electronic media etc.\nLeitung ah thu tampi te, second sim in piang piang aa, ei tawh ki sai, ki tuak thu le i lunglut thu te pen ei ading Thuthang (News) hong hi pah hi. Thuthang gelh zia tam pi om hi. Tua teng lak ah akitam zat pen le tuhun thuthang gelhna ah ki zangh thu te ki kum ni.\nNews report in gelh dan\nAki tam zat pen pen leh amuibun (effective) pen pen ahi hi. Hi dan in ki gelh ciang in, a thuthang pen laisim ten’ minit tawmno sung in thei pah uh aa, mi tam pi in ki sim pen hi.\nTuhun ciang in, sim ding thu tam lua a hi man in, asua diat duat a ki gelh thuthang te ki sim kim zo lo hi. Tua te ah zong, atung lam te ki sim in hun ngah lo te a nuai lam sim suak nawn lo uh hi. Tua mah bang in thuthang i gelh ciang, inverted triangle dan in ki gel hi. Inforamtion athupi pen te ki tam at pen in, tua nung pan a thupiit na tawh ki zui in ki tawm at sem sem hi. Ahih hang in thuthang khat in a ki sam inforamation te kicing tak in piak ding thupi mahmah hi.\nAthupi pen informations te laigual khat tawh gelh (What, When, Where, Who, Why, How)\nAtung athu te a kicing zaw a gelh\nMi te muhna, feeling te\nA huam thu (or) abeisa thu te tomno in gelh (brief)\n1) Thuthang’ thu laigual khat in ki at masa hi. (Apualam mi munpan 3rd Person in ki gelh hi.) Tua sung ah, What, When, Where, Who, Why, How te a ki sam bang bang in tomkimcing in ki gelh hi.\n2) Atung a thu te a ki cing theithei in ki gelh kik hi.\n3) Tua thutawh ki sai thunei te, a mu kha te, a theician te i kampau te ki gelh hi.\n4) Tua thu tawh ki sai, adang theih huai thu tuamtuam te ki gelh hi. Gtn in Khuadopawi thu gelh ding hi le hang, (hih a nuai a thu pen a pualam ah a piang tatak hilo hi.)\nZongeina khuadopawi Mandalay City Hall ah ki bawl\nZomi te ngeina Khudopawi pen 30th October, 2009 ni, nitaak lam nai 2:00 pm pan 9:00pm dong City Hall, Mandalay ah Mandalay Zomi Innkuan te makaih na tawh ki bawl cih thu ki za hi.\nPawi ah, Chin Social Welfare Organization le Mandalay Zomi Innkuan pan panmunlen te, Biakinn tuamtuam pan Pasian nasem te Upa te, Mandalay Zomi innkuan te, khangno lia le tang te le a ki sam lengla te ki hel thei uh a mi 400 val bang pha hi.\nKhuado pawi thu genna, Khangham pi le pu te kiang pan thupha dawhna te ki nei ma sa hi. Tuakhit ciang in, khangno ten ngeina lamna, ngeina puan lakna te nei uhi. Nitaak nai 5:00pm ciang in Khuado Ankuangum khopna ki nei hi.\nNitaak nai 6:00 pm a ki pan in Khuado Concert ki pan in nitak nai 9:00 ciang in Khuado lapi sak na tawh pawi ki man sak hi.\n“Hih bang in i Ngeina Khuadopawi i bawlzawh man in lungdam huai sa mahmah ing. Mailam ah khangthak momno ten’ a zopsuak zawh nading zong thupi sem lai ding hi.” ci in Pa ABC in (Zingsol or Siamsin Awging etc. hong) gen hi.\n“Tuni bel nuam tak mah ei! Mai kum khudopawi bang ngaak lah phial hang e.” ci in ABC pawlpi khangno makai Tg. XYZ in gen hi.\nKhuado pawi pen Zomi nam te ngeina lak ah a thupi pen hi a Mandalay Khua ah a khat veina in kibawl na a hi hi.\nPelloh Zuihding: Thuthang ki gelh ciang in, lai gelh pa in limlang (mirror) bang in gelh kuul hi. A piang thuthang tung ah a ma idea, deihna, hoih a sak na, hoih a sak lohna, hanthawtna, zahpihna cih te khat zong ki hel thei lo hi. Tua te a ki hel ciang in Thuthang hi nawn lo hi.\nHih dan pen Zolai tawh ki gel thukizakna te ah tampitak ki mu thei hi. Thupiang khat tawh kisai, hoih sakna, hoih sak lohna, lungdampihna, zahpihna, dahpihna te ki gelh na in Kipawlna khat hi leh amau pawl i thutangkona hi a, mimal hi leh\nopinion pulakna hong suak hi.\nVeina bek tawh,\nPrevious: Mun Awng\nNext: Giabang Zuunni ~ Rev. Langh Za Kap\nZangkong Khuahun (21 April 2015)\nLondon Heathrow Airport sungah mawtaw 2 kiphukha, mi 1 si, 1 liam, vanleng 25 ziakaicip


url: =Gamsate bantak in a ne Bilpi ~ Pau Khan Kap :: ZOMI DAILY\nposted on 7 August 2016 at 3:00 am Lomkholna: Article, Paukhankap\nMualbul aom suanghawm mai-ah bilpi khat in lai hong gelh hong gelh hi.\nGam-ui khat hongpai-in,“bang thu bang la hiam na gelh?” ci-in hong dong hi.\n“A thanem mahmah bilpi in gam-ui te bangci thah in bangci nek cih thu hi,”ci-in hong dawng hi.\nGam-ui in um zolo hi. Tua leh bilpi in zong suanghawm sungah hong luppih hi.\nTawmvei khit ciangin bilpi kia hong pusuak hi.\nA laigelh hong zom kik hi.\nNgal khat hong pai in,“bang thu bang la hiam na gelh?” ci-in hong dong hi.\n“A thanem mahmah bilpi in ngal te bangci thah in bangci nek cih thu hi,” ci-in hong dawng hi.\nNgal in zong um zolo ahih manin bilpi in suanghawm sungah hong lutpih leuleu hi.\nA nunung ah Gam-ui guhsia leh Ngal guhsia tungah a ha holh kawm in abok hilhial Humpi in Bilpi in hong piak lai hong sim hi.\n[ Nasem khat i athahat na pen a boss te tungah tampi tak kinga hi!]\nMi khat thahat leh thahat loh sangin tua mipa kua tawh pangkhawm cih thupi zaw hi.Nang bangzahtak in na hanciam tasawmvei zongin na boss te hoih kei leh mawksuak thei hi. Khat veivei ciangin hanciam gawpna sangin telsiam ding a thupit zawkna mun zong om thei zel hi. Na nasepna Company background limtak in na thei mah hiam? Na boss te a thahat mah hiam?\nBilpi in hih athu teng alawmte tungah upmawh lohpi-in hong kamteh khavak in tua thu gamsung teng ah hong kizel hi. Humpi zong nakheh lua mahmah hi. Bilpi sam in,\n“Tukal peuhmah nidang bangmah in ka nek ding sa nong puak zawh kei leh nang hong ne ding hi’ng,” ci hi.\nTua leh Bilpi zong mai mial kawm, lunghiang kawm sa-in a gelh ngei bangmah in a laigelh hong zom hi.\nSakhi khat in hong neh phei-in,“bang thu bang la hiam na gelh?” ci-in hong dong hi.\n“A thanem mahmah bilpi in Sakhi bangci thah in bangci nek cih thu hi,” ci-in dawng hi.\nSakhi in nuih san in,“tua bang tawh a kua khemzawh sawm lai nai a! Hih gamkuam ah a thei lo om nawn ding maw, na ngian uh! Mundang pai in vakhem in,” cih san hi.\nBilpi in zong,“Oh…tuabang zahta in kithei gai liang maw, U Sakhi! Tua hang hiding hiven Humpi in kei nasep hong khawlsak dingin kei mun ah adang khat ka koih ding ci! Hmm…kua a ut tam.. Nang lunglut mah lo maw, U?” hong ci hi\nSakhi zong lungmang in om deda a, a tawpna ah hong sangzo hi.\nHumpi tawh kimu dingin Bilpi in suanghawm sungah hong paipih hi.\nTawmvei khit ciang Bilpi kia hong pusak hi.\nLaigelh hong zom kik in, Sakol khat in hong dong leuleu hi.\nDen-a dan mahin gen in kuahawm sungah lutpih hi.\nA nunung ah Humpi zong suanghawm sungah ha hawlh kawm samah in bilpi in hong piak lai hong sim hi.\n[“A lauhuai din mun i tung hangin Marketing hoih peuh leh Boss te adingin meetna piang veve hi.”]\nNa sepna na zumvai, na gelna thusim te midang khat peuh na theisak kha hiam?Na theihsak khak zenzel leh a manlang thei pen in lampi thak khat tawh selcip kik sawm in. Nasem hoih khat in a boss te adingin idea thak muhsak den hi. Na boss te-in na muhsak thak lampi hong deih nak leh nang adingin na ngimna na tun ding gamna nawn lo hi.\nHumpi zong ni khat khit ni khat hong gol tektek ahih manin Bilpi in ni danga apiak ngei zah bek tawh agil hong vah zo nawn lo hi. Bilpi hong sam in,\n“Nidang bangin ni (4) ai dingin luang khat nong zon sak bek tawh ka gilvah zo nawn lo hi. Tuni akipan in ni (2) ciang luang khat ta hong puak in. Nong puak zawh kei leh nang hong ne ding hi’ng!” hong ci hi.\nTua leh Bilpi zong suanghawm gei pan pusuak khia in gamsate tatna lam ah hong pai hi.\nMun khat ah hong tung ciangin Sathak khat tawh hong kituak hi.\n“A thanem mahmah Bilpi khat in gam-ui that in a nek na um hia?” hong cih leh Sathak in um zolo hi.\nNa up kei leh ci-in suanghawm sungah a en dingin hong lutpih hi.\nTawmvei khit ciang Bilpi bek hong pusuak hi.\nDen-a dan mah in gamsung lam manawh in hong pai kik-a, tuu khat tawh hong kimu hi.\nHong ki kupkup uh leh Bilpi leh Humpi thu ana thei vetlo na hi mawk hi.\nA nunung ah Humpi zong a suanghawm sungah ha hawlh kawmsa in bilpi in hong piak lai hong sim hi.\n[“ Tutmun pan in pusuak in sepna i thaman”]\nMorals: Na gamkek den in. Gamthak kekna in lamet loh pi-in meetna tampi hong pia thei hi.\nHun hong paipai in Humpi lah lum zel, ne zel bek a nasep ahih manin thau acih in hong thau hanhan hi. ‘A pualam ah pai khia beek leng hoih in teh’ ci-in hong khensat in hong pai leh suanghawm vang ah hong kita nawn lo mawk hi.\nBilpi in zong Humpi pianzia en geugeu kawm sa-in hong hopih hi.\n“A tawptawp ah ka lamet hun le ni hong tung taktak ta ei. Tuni akipan in ka cih bangbang in gamta ding hi teh! Zingsang khat vei, nitak khatvei deihtak in hawk ding hi teh! Tua bangin na hih kei leh na nek ding an hong pai nawn lo kha thei ding hi,” hong ci hi.\nHumpi zong cihna dingdang om nawn lo ahih manin, “kingah lua, kingah lua, ka nek ding an hong puak peuh le cin, na cihcih in gamta ning,” hong ci hi.\nTua leh bilpi lai piak hong sim hi.\n[“ Gelna kician nei peuh leng a tawpna ah a thahat penpen te zong i mai ah hong bok lel uh hi.”]\nNasem hoih khat na suah khit ciangin kua mata in nang hong paai ngam nawn lo hi. Tua hun hong tun ciangin mundang company ah pai zaw ding maw ahih kei leh khasum hong khan in ci zaw ding nang thuthu hi ta! Na min in hua gambup dong ah akizel hita hiven.\nBilpi zong gamsung teng ah hong minthang tektek hi. Amah lo akithei min dang hong om nawn lo hi. Humpi amat zia, humpi na ngawn ama cihcih in a gamtak pen a thei lo ta kuamah omnawn lo hi.\nTua bangteng tawh Bilpi zong mual kawm, guam kawm teng ah Humpi minsuang in a ut bangbangin gamtat hong kipan hi.\nA tawpna ah tua a minthang vangvang Bilpi pen Sabeng pa in a hing tangin thaang tawh hong man in, suanghawm gei ah lai khat hong nusia hi.\n[“Mual khat sangin khat sang zaw hi.”]\nNa khankhiat na mun mangngilh kha kei in. Na langte in nang pen ol tak in hong zo theih cih thei gige in. Na dinmun kithei den in. Nang sang panmun niam zaw tah ci-in simmawh hopih se kei in. Ki hi sak luanluan pah ken. Neuno khat hangin kia ziau thei hi teh!\nBilpi hong kimat tak ciangin gamsung teng ah nidang angei danmah hong bang kik hi. Humpi leh Bilpi tangthu te ahi zongin Bilpi in gam-ui amatdan thute ahi zongin damdam in hong ki mangngilh in kuamah in thei nawn lo hi.\nHun sawtpi tak hong pai khit ciangin Sahang in hih Humpi leh Bilpi tangthute pen zaakna hong nei kiau hi. Hong lunglut mahmah hi.\nTua leh Zawng khat hong manin tua Humpi leh Bilpi tangthu sunga bilpi gamtat bangin ahih na dingin hong genpih a, na ut kei leh hong thatlum ding hi’ng ci hi.\nZawng hong thukim hi. Tua leh Sahang zong suanghawm sungah hong lut hi.\nSuanghawm sungah Zawng in a sa puak ding ngak in hong om pen, ni khat bek ni lo-in ni nih, ni thum bang hong hikhin na pi-in khat mahmah zong hong pai pih lo hi.\nThuak zonawn lo ahih manin hong pusuak khiat leh tua a Zawng pen sawtpi pek a ana taimang khin nahih mawk hi.\nLei lak ah lai tomno khat gelh in nusia hi.\n[“Boss khat hih na dingin nasem te bangci kep dinga, amau bang mi cih telphot ding kisam ei”]\nSep leh bawl khat peuhpeuh ah a hun leh amun et kul in khinkhai kul hi. Tua bang ahih kei leh sup lawh bai lawh ding hi teh!\nPrevious: Malaysia: Bus leh Mawtaw ki phukha in meikuang, mi 3 si\nNext: Zomi (or) I Minam minzatna in a tangzailo minam lungsim neihna mawleh? ~ Tual Khan Suan


url: =1 Khang tangthu 17 (1 Chronicles 17)\n1 Khang tangthu 17\nDavid tungah Nathan ii Thuson\n(2Samuel 7: 1-17)\n1Tu in David Kumpipa a kumpi inn ah teang hi. Nikhat ni in David in kamsangpa Nathan samin ama tungah, “Kei hi sungah cedar thing taw a kisa inn sungah teang khi hi, ahihang Pathian ii Thukham Thingkuang sia puanbuk sungah kikoi hi!” ci hi.\n2Nathan in, “Na thin sung a om babangin vawt in, banghangziam cile Pathian sia nang taw omkhawm hi,” ci in zo hi.\n3Ahizong tua ni zanin Pathian in Nathan tungah, 4“Ka naseampa David kungah pai tan a, ‘Ka ten natu biakinn khat sa tu sia nangma na hi bua hi. 5Israel mite Egypt ngam pan ka suatak ni pan kipan tu dong biakinn sungah ka teang ngei bua hi; puanbuk sungah teang tawntung in, mun khat pan mun khat ah ka kikhiin hi. 6Israel mite taw ka khualhawna theampo ah lampui in ka tealte khat papo ii tungah banghangin cedar thing taw ka biakinn sa ngawl nu ziam ka ci ngei bua hi,’ ci hi,\n7“Tua ahi ciangin ka naseampa David tungah keima Vaanglianbelpa Topa in hi bangin hong ci hi ci in son tan, ‘Lo sung na tuu cinna panin kong la a, Israel ka mihingte ukpa kong suak sak hi. 8Na paina theampo ah kong ompui a, na mai ah na ngal theampo kong zaw sak hi. Leitung ah lampui lianbelte bangin na min kong thang sak tu hi. 9-10Israel ka mite atu in mun khat ka teal sak a, tua munah ka teang sak zo hi, amate tua munah teangin kuama in nengniam nawn ngawl tu hi. Hi ngam a thet ni pan kipan amate a ngoltol mite in sim bul uh hi, ahizong tabang piang kik nawn ngawl tu hi. Na ngalte theampo na suatak natu uh le suan le paal na nei natu uh in kamciam kong pia hi. 11Na thi ciang le na pu le na pate taw hong kiphum khop ciangin na tapate sung pan khat, kumpi ka suak sak tu a, a ukna ngam a thahat ngam khat ka suak sak tu hi. 12Ama sia keima atu in biakinn a sa pa hi tu a, a ngam ukna ka kizom suak sak tu hi. 13Keima in a pa ka hi tu a, ama sia ka ta hi tu hi. Nangma kumpi na sua thei natu in Saul ka hepkeak bangin ama ka khuangkho saknate ka dok kik batu hi. *17:13 2Cor 6:18; Heb 1:5. 14Ka mite le ka kumpi ngam a uk tawntung tu in ama ka koi tu hi. Ama kumpi khangngui sia a bo ngei batu hi,’ va ci tan,” ci in sawl hi.\n15Pathian ii ama tung a, a pualaak thu theampo Nathan in David tungah son hi.\nDavid ii Lungdamko Thungetna\n16Taciang David Kumpipa sia Topa ompuina puanbuk sungah pai a, tosuk in thungen hi, “ Topa ka Pathian awng, kei tung ahizong ka innkuanpuite tung ahizong nong septe ka kiphu ka kilawmna om ngawl hi. 17Hi napi tu in a nasia zaw lai in hong seam ni hi, mai sangah ka suan ka paalte atu dong kamciamna na vawt zo hi, Topa ka Pathian awng, nangma in kei mihing thupi khat bangin nong thupi vawt zo hi. 18Bangdang hong ci thei lai tu khi ziam! Na naseampa kei nong he mama a, nong upat lalai hi. 19Hi thu sia kei atu in na deina le na tupna hi a, mai sangah ka let natu nong lakna hi. 20 Topa awng nang taw a kibang kuama om ngawlin; nangma bek Pathian na hi hunlam kong he tawntung zo uh hi. 21Na minam suak tu in saltanna pan na suatak sak Israel mite taw a kibang leitung ah minam dang om ngawl hi. Amate tungah a lamdang le a thupi na nasepte hangin leitung bup ah na minthang hi. Egypt panin na mite suatak in, amate mai ah minam dangte na notkeak hi. 22Israel mite a tawntung in nangma mi tu in na vawt zo a, nangma Topa in amate Pathian na suak zo hi.\n23“Taciang tu in, Topa Pathian awng, kei le ka suan ka paalte atu hun tatuam sungah kamciam na vawtte a tawntung atu in hong tangtung sak tan, ka seam tu na ci te hong seam tan. 24Na minthanna sia lian tu a, taciang mite a tawntung in, ‘ Topa Vaanglianbelpa sia Israelte ii Pathian hi,’ ci tu uh hi. Taciang nangma in ka khangngui sia hun buppi ah nong keamcing tu hi. 25Hi thungetna nang tungah hang takin kong ngen hi, banghangziam cile, nangma in kei na naseam pa ii tungah hite nong lak zo a, taciang ka suan ka paalte sia kumpipa te na sua sak tu nong son zo hi. 26 Topa awng nang Pathian na hi a, hi a lamdang kamciamna ka tungah nong vawt zo hi. 27Na maipha a nga tawntung tu in ka suan le ka paalte thupha nong piak sak natu in hesuak kong ngen hi. Topa awng, nangma in amate thupha na pia zo a, na piak thupha sia amate tungah a tawntung in kip tu hi,” ci hi.


url: =Sizang Ngeina « Nikonghong\nHome » Ngeina » Sizang Ngeina\nMinam khat ii ngeina, nuntak zia (life style) ngualdang taw a kibang bale, tua ngeina nuntak dan tua mite ih nam tuam ahina hong kilang sak hi. Sizang ngeina nuntak zia a pha zong a sia zong Sizang te ahina hong kilangh sak hi. Tua ngeina zia sia, hun taw kizui a, a pha nawnngawl a om bangma pha mama napi ih zui nawnngawl zong om tu hi. Tua hi a, Sizang ngeina nuntak zia sia\nkeima heak zaza le kadok thei zaza ngawmtua in kong at hi. Tua sung ah nam khat le khat akipena om tato ahiman, ih khua sa zia pan kipan, ih inn sak zia, puansil niikten dongin kong at hi.\n1. Khuathak saa zia.\nKhuathak khat akisaa ciangin, a khua om zia, ngal om le dona a ol thei zia, tui pha, pha ngawl, tuidot taw ih khua, ih inn tek a, a kilak thei natu zia, a nam tatuam in vil phot hi. Tua zawk ciang tui khuat ci a, a tui neak tu pii sia, khuat takpi a, mangtona, nanei hi. A mang a sia a om bawnale, khuat tu kipan pai hi. Khual le Tual ki heak vaset natu in, khua kiim kotdai kai natu, luitui, ahibawle liang, daal luang a, zak thei tu zong tuat hi. Kongpi, ni suana khat ni tumna sang khat aphamaw vawt a, akikhak thei tu daal vawt hi.\n2. Inn to sak zia\nHausa Upa zawhiat khua lai ah inn kisaksak hi. Tuale a omzong a manlang a kimu thei natu ngaisutna hi. Tuahia, khua hong beal khaak te sia, a daipaam zawhiatna, inn hong sak kul pai hi. Hausa Upa khua lai a kikoina zong, tua mun ah, sawm kingiak a, tuak pan in, thu manlang tu, launa, khuangaina, lungdamna a om zong amanlang, thu kizaksak thei natu ngaisutna hi. Tasia bangma khualai, khua biakna tual (tu hun phazabuk Biakinn) ci bang omna mun tu lei ki at khol hi. Lampi om natu zia zong lamlian tu le a no tuzong khen khol hi. Alian te sia pitaza lam ki ci na va ngu hi.\nNgan khoai tek tu ma, kimuangmaw phot a, in khat in khat a vang val natu le, huan no bekkhat tek anei zawk natu, a vangval zaw hiat, ki at hi. Ngal om le kihu thei natu, inn khat le khat a kikhuala lei ngawl natu zong tuat khol hi.\n3. Inn sak zia\nInn sakna alei a kiziik te, inn dawl 2 sak natu ki vawt khol pai a, inn nuai sia ngan khoaina, vok khoaina, le kuunluk ci in, ngal om le kulh, ngalnan natu, a kilel tuak le, bukpai natu aki tuat hi.\nKongpi ah kong biang kivawt a, kha thei in, kong kha nei sak hamtang hi. Kong biang zom in, inn nuai ngan khum natu a, kong kha thei natu ki vawt hi. Sial kong khak zawkciang, tui kuang kikoi hamtang hi. Kong tui kuang le innpi kilaklawsia, a tawmbel laam 5 bang kihal a , a thang sanga innkaa kidaw a, a sak sang sia leitual kici hi. Ngal ih aih, sa aih ciang ngawmung phu natu, lapna tu a om ciang, innkaa taw kipe a, lap natu a vangval a kikoi hi. Inn kaa le leitual kilaklaw sia, suang pheak kidaw a, peang sil zawk ciang peang thiangtho a, inn sung tum natu lampi thiangtho ahi hi.\nInnpi sia, a tawmbel doi thum kisua hi. A masa phit sia, mailim kici a, tuak thing siatna le aak khoaina zong kizangh hi. Mailim saksang sia, lei hi a, a tungah khual / saawm te, inn lak ngiak te lupna a, kizangh hi. Tuazawkciang inn sungpi a khak bel sang tawng a kici a thuk bel a, khan khat kivawt hi. Inn sungpi le mailim sia, samkil kici pi 2 bang a sang, letmat 3 bang asa, thing pheaksa pui khat innpi buk khak tan in kiphei kham hi Tasia tung a, thing pheak hibawle ngua bang tak, taw innpi ki um hi. Hi thing a sa kiphei kham sia, ngal om ngal nanna hi khawm pai hi.\nInnpi sung tum ciang ziatsang a, anbuuk kikoi a, akimkot a, lupna kidaw hi Mei oai kawmna hipai hi. Tap ih a innpi sungsang sia sutpheang kici hi. Lupna alian, nu le pa te lupna hi a, inn sung sutpi sia alu kham sang hipai hi. Akhuadop a, apatau a om le innnuai tuak thei natu, kong vang khat kivawt hi.\nInn sung sutpheang zom sia, panglai kici a, nidang lai mi thi a ngawmsa te, a kikhangsa a a kikoi namun hi. Mithi ngawm tabang a kiphek a, innkuan pui nungta lai bang kituat a, zing huan nitak huan ih neak papo tua mithi an kisia hi.\nMailim sut pom/ Kuang tui ne man\nIh ngal bel ahizong ih innhuam sungsang hong tum in ih kuang tui ne man, tua ahibawle in mailim sutpom man po le, tual suak a, ki that thei nawnngawl hi. Tabang te that tha leang, tual that kisuak a, thu sia, Ia sia, thi theina dong kam siatna hong piang hi ci a, khanglui te in naciam te hi.\nInnnuai sia, ngawl a kici thingpum ahibawle suangpheak taw kiuum hi. Innpi nuai sia vok kikhoai a, a eak te a kum ngei ciang, kang sipsep a, tate a tui a kihuan in thauvui vawtna eak lei ci bang hong piang hi. Ngal simna thauvui vawtna in kizangh hi Zak tawm ngawl te tungkii sung ah kiphek hi. Hisiataw kikop tu thauvui vawtna tu ah kaan a kinga bawle ngatam ngatang em a, kaan luang in kizangh thei hi.\nPuansil le kizep na zia Pasalte\nPa te hangkee a sing a teang ahikom, ih khamtung mipui dial teang te hong ci hi. Ngoai le la cisia om ngei ngawl hi. Ni dang hun in a ol vazeang a, zung khui veu kizang hi Kawng vom kawng nam, tuibuk thei khat sia keng kakoai hamtang hi. Poai sung ngal aih, sa aih sungah, Tanghciing san sia a laktong tung a, Ah a, dial paak khim hamtang hi Tuktum tum a, maisang sam a kai vanuang ngawl natu, hum pheak a, tuktum, tukkhuk sanga, tum lingleng hi Ngal aih sa aih na ah, ak tha, sawn kai, thantha nge(mei) tuan hi Khipilbaa a, maimuu thung kua hi.\nNumei no pan nupi dong\nNo lai mawkthaak kiteang hi. Tua mawkthaak sia, a kum cinh dongma pawl khat in zangh ahihang, pawl khat in, niik teang pai hi. A niik sia niktak kici a, tongh khat zong zai ngawl a, amai sang pan ka sak hi. A to nop ciang, a sealno a kilangh ngawl natu, dok a, tual sak a, a din ciang dok to kik valian papai hi. Laktong sia, amate pat khau zom a, a ta tawm, ban nei keak ngawl zangh hi. A ban anei sak nuam le zong a hoi tu aa tuam om sak ngawl, a mong le a mong kipe sak ziou bek hi. Thung sia a kizeam, maimu thung ci hi. Maimu bang a zep thung veu zangh hi.\nNumei te sam pheak zia\nNolai – Kawl sam vawt zia, a vekpi ngawm sia sungsang pheak ziou.\nNgak Nu – Sam bek ci a, maisang ziat le vei a khan, sam sawm to a, a tungpan a peal ngawl tu sawm na nei.\nSamtok – A lu hum tung pan a nungsang teng, pot tuama, a nungsang tum tuam a, a kai sak sia sam tok kici hi.\nPasal nei sate- Ngaknu awng thong hi nawnngawl ci heak natu a sam bek sia, a pal a vawt hi. Ta a nei zawk ciang, a baa khen a, a nung sang a sia zong amai sang a ngawm hi. A sam mun ni bek kikhen ta na lian a, hoi kisa hi\nMo kiten zia\nNidang lai in Nu le Pa kitenna sia, a nu le apa, kimeal he kideina taw teang hi ngawl in, akiteang tu te ii Nu le Pa veve thu kimna le ki deisakna taw kiteang sak hi. Phungkhawm maw kici khua dang vave khawng a kiteangsak om ahiman, kazi tu sia, kapasal tu sia bangbang te a hi katawm maw, kei sia sawn a hi him maw ci, ki pak ngawl hi.\nTa bang a kiteang te, a kip a kho natu in, a numei a nu a pa kung zuan kik te, tanu za nga nawnngawl hi. A inn teang te taw kiza kim sak a , ngauku sa, doai sa dadang te zong nesak nawnngawl hi. Biakna vok bang a ngo le, amate a tu sia, ak po ngaw sak hi. A thi ciang bangkuapi pan pusuak thei ngawl a, bangthang hong in, kipusua hi. A pua thet ciang zong, inn teak te a thi te a kivawt bang hi ngawl in inn ka, 2, 3 bang hawk a, tua inntang laite kilaklaw a, kikai sak hi.\nKimaai ngawl thakhatthu kivui, than kithen pai hi. A vui ciang zong kongpi pan pusuak thei ngawl in, kongpi thang hong keak a, tuak pan kipaipui hi.\nNumei kong kansa anungsang zuan kik te sia, sulsong kici hi. Tabang khang zia he ngawl a, kanite khuadang ngual bangkua, hesuak huai mama te kamu a, pui tu kakithoai ciang ama uk ngawl het a, sulsongtu nu hi hong ci hi. Tasia sia, natna thina dong kamsiatna kithuak thei ci-na hi\nMo kidok te tenzia\nZitu a zong te in na, dokna zu thawl pia phot hi. A zu thawl sia zu thawl sang te in, a beta sung kidong a, a thukim tek le dokzu a mate sung, ne tek a, tua zawk na mo dok uh hong sang khu hi, ci za sak hi. Ta sia ciang a mo man tu khawng kidong a, vaihawm thukim tekna taw, a mo pui ni, a sum teng a mo pui kithiang sak hi.\nA Mo nei te, a thukim bawle, a dok zu sia ne ngawl a, puakkik pai hi. A mo dong te in a dei kenkon le bangbang hi le thukim theina om tu ziam ci, a thuku dawp phot a, a suak thei tubang ahi le mai et tu kul khawng ahile zong mai etna vawt a, dokzu pia kik leleau hi.\nKi tenna tu akithu kimna mun a, TAMSI ci a, an neakna vawt a, Mo BE tu teng le Mo pui te teng ankuang uumna nei hi.\nA mo, Mote pa inn a thet zawk ciang, aak ngo a, phuisamna nei a, tua ni mihing tam an neakna a vawt sia, aak ngawtang kici hi. Aakngawtan ni sia, than taw phutun kidemna ci khawng ngual nop theina tu, kivawt hi.\nKAM VAI THAAK NA\nIh taang ngeina, ngual taw a kibang ngawl te ahizong ngual taw kibang ih nei te in, minam tuam, Sizang mi ih hina (ih identity) Hui sung zung nei ngawl vansam bang hingawl in, pianna le suana zung kho kinei cina hi.\nZungnei a phatna sontengatna. Chin Usii member Capt. Tin Zam a zi thi a, Lt. Col. Put Pa in Falam pan Lumbang dong pai valeng sia Whisky thawl khat taw siatbat hi. A zukam nam zawk ciang, Lt. Col Put Pa in, kiteal natu mee hong kipiak sak lai in, Colonel pipi pia ngawl a, banghang Major Son Ko Lian mee pia ni ziam” aci ciang, nang zung nei ngawl ni hi Kei zung anei Major Son Ko Lian sia, kapiak nop kapiak hi a ci ciang zu neak zong man ngawl lai tai san pai hi.\nSizang numei te sia kitek mama ahi bangma a pasal neina zong nana taktai mama hi. AD 1360 Sizang ngaknu Kim Sai sia Sukte Hausa Pu Mang Tun tapa nobel Pu Mang Piang zi a, nana teang a, Sizang nauzaw inn lua a na son papui ciang, a tapa lianbel Pu Cin Thang inn tuan sak in, tua hun pan kipan 1980 dong nauzaw innluana na zangsak thei hi. Buanman Pu Hau Kam tanu Pi Kam Vung sia Sukte Hausa Pu Khan Thuam zi, nu te pa te tetek thukimna taw ana ten hu in Poai ngal ih suataakna, nana om mama hi. Ngaknu le tangval kilawmta a, teanna na hi ngawl het hi Nu te Pa te tetek ih lungkimna taw kiteenna in, thupha tam mama ngana hi.\nHun kilaina zui in, ngeina haksa lei te sia, kikhekheal hi. Japan ngal hun ciang, niik a sing lei ten sia, atual taw kilaih a, saniin ten sia kiphiat a, sam a tatuam vawt sia zong kitawlnga thei hi. Ahizong sungh le pu biak; sung sang te lungdam sak sia, thupha sanna hi tawntung lai hi. Tua ahiman khangno te in, na sunghtu napu tu te , na leitung Pathian a, nangaisut tu uh sia mangil heakvun.\nSizang mite ih nuntakna hamsa hang zong hi vak, ngancing siphu tung la to pai thei a, Kawlpi paam kuai dong siphu vanpua uk vaving thei a, tua son ngawl Japan ngal ma pek in, Siphu tung to vaving a, Tedim ah lawm heal zong kiom zo hi. Tu masia, nu le pa a kibang a, na ih sep theina, Japan ngal a numei thau toai, ngalsim tu ih pai paitheina tangpil ih ngal palna te, kiamsak zaw ngawl in, ih hanciam tato zawk natu kong hanthotna taw hi ih Sizang ngeina kong at hi.\nU L. Tun Htawng\nNote: Yangon Siyin Baptist Church, Silver Jubilee Magazine (2005) sung pan akilakik hi.\nBy thawngno in Ngeina on June 1, 2011 .\n← Sizang Lai Thiangtho Bu (Holy Bible) Hong pianna thu Atom\tTapidaw Lampuite ii Updaan tatuam te →


url: =Asih Hangin Anungta Kik Dinghi : Rev.Vung Za Niang – FGA Tulsa\nJanuary 16, 2019 Comments Off on Asih Hangin Anungta Kik Dinghi : Rev.Vung Za Niang Zokam FGAIM\n“Keimah in thawhkikna le nuntakna ka hi hi. Kei hong umte a sih hangin nungta kik ding hi” (Jn.11:25). Hih Lai Siangtho pen misi vui ni-in kisimin misite thawhkik nading i kihanthotna Pasian kammal ahi hi. 2018 Thawhkik niin hih Lai Siangtho ka sim leh Topan “Sih khit ciang a mi-site thawhkik nading bek a gen hi keng, tu mahmahin a nungta kiksak thei ka hihna gen in” hong ci hi.\n1. I sunmang (Vision & Dreams) te thokik ding:Mai lam kalsuanzia ding i ngimna i geelnate mualmong et bangin bei ciaiciai a, si bek loin i vui khin ta hi. Topa kammal in “Kei hong umte a sih hangin a nungta kik ding hi” a cihna ah A mah i up tantan Aman i sunmangte hong nungta kiksakin hong tangtung kik sak ding hi.\nJohn 11 sung i sim ciangin Mazih le Mata in a sanggampa uh Lazazuh cinain gim mahmah cih Topa Zeisu zasak uh a, ahi zongin Topa Zeisu in hih pen sih nading natna hi kei, ci-in pai pah lo hi. Ni 4 khit ciangin Topa Zeisu in “I lawmpa Lazazuh ihmu hi, a phong dingin ka pai ding hi” ci hi. Topa Zeisu a tun ciangin Mata in Topa, Nang om lecin ka sang-gampa uh si lo mah ding hi ven, ci hi. Zeisu in “Na sanggampa a thokik ding hi” a cih ciangin Mata in “Ni tawp ni ciang a thawhkik ding ka thei hi,” ci hi. Zeisu in, “Kei hong umte a sih hangin a nungta kik ding hi, ci hi (Jn.11:25).\nTuni-in Topa Zeisu i kiangah hong pai hi. A si sa i sunmangte a nungta kiksak ding le a phong kik dingin hong pai ahi hi. Mata bangin tu tawmin thokik dingin um zo lo hi mah tale’ng a thokiksakTheipa a hihna a thakin um ni. Hanah kivui-in a uih khin Lazazuh a min tawh a sap ciang a thawhkik bangin na min tawh hong sam ding a, thokikin hong nungta sak kik ding hi.\nUSA ka tun cilun Pasian nasem (Rev) vive ansaiah anzuak (pm;yGJxkd;) in na ka sem uh hi. Khat veivei ka lung uh kiathei zel a, banghang hi khawngah pai i hi tam? ci-in ka kidong uh hi. Ni khat ka lungsim sung vuah ka kihanthawn uh a, i pulpit a bei hi kei, a mang pak bek hi, hong nungta kik na’nteh ka kici uh hi.\nHun khat teh Malaysia le India pan mi tampi US ah hong tung uh a, a sawt loin Pawlpi kipan kikin ka pulpit uh hong nungta kik hi. Nang zong na sunmangte hong tho kikin hong nungta kik ding hi, na tate na lamet hong bang kik ding a, na innkuan sung hong nuam kik ding hi.\n2. Maizumna pan hong dakto kiksak ding hi (Jn.4:7-19) Hih Siamazih numeinun a teelkhialhna hang ahi diam, pasal vai tawh buaina tampi nei hi. Sunin mi tui tawi hunin tawi ngam loin maizumna tawh kidimnu hi.Ahi zongin nuntakna tui ahi Topa Zeisu tawh kimu kha a, Topa Zeisu thugente um ahih manin a nuntakna hong kilumletin maizumna pan maingalna dinmunah hong tungin dangtak nawn lohna nuntakna tui hong dawn ta hi.\nNang zong na teelkhialhna hang a’ihkeh na pianpih zawnna le ngauna hang ahi zong, pumpi kimlohna hang, mi tawh kibatlohna hang khatpeuh hangin a khuadak ngam lo khat na hih leh Topa Zeisu in “Kei hong umte a sih hangin a nungta kik ding hi” hong ci hi. Hih thu um inla tua Zeisu tawh kimu in, na nuntakna hong kilamdang pelmawh ding hi.\nKei zong ka neu lai-in damlohna le zawnna hangin mi maiah pai ngam lo le a khuadak ngam lo nu ka hi a, nuntakna tui pia theipa Zeisu tawh ka kimuh ni a kipan maizum a silum dek nu, hong dakto sak a, leitung gam tuamtuamah zinin Zeisu hong itna le hong hinkiksakna thu ka gen thei ta hi. Ei maizum ding tangin singlamteh tungah a guaktangin hong kikhai ahih manin maizum nading om nawn lo hi. I zawnna teng hong puakkhiatsak khin hi, um inla muang in.\n3. Dam lohna ah lungsim sihna pan thokiksak (Lk.8:43-48) Kum 12 siluang natna a veinu: Na dam lohna sawtin na lungsim a bei ta hiam? Lametna hong pia leh hong nungta kiksak thei Topa in nang hong ngak lai hi. “Kei hong umte a sih hangin a nungta kik ding hi” cih pen Topa Zeisu’ kammal ahi hi.\nNang hong phong ding na min tawh hong sam dingin Zeisu hong pai hi. Na damlohna hangin na lungsim bei-in misi bangin na omna pan hong phong ding le hong nungta kiksak dingin Topa Zeisu hong pai hi. Damna hong pia thei Zeisu um in. A puanmongteep lawng dingin khensat inla A kiang zuan in. Kum bangzah pha taleh Zeisu na up nak leh hi thei hi. Aman hong paisan lo ding hi.\nNi khat meigongnu’ tapa khat neihsun si-in vui dingin hanmual lam a zuat laitakun Topa Zeisu hong pai hi, Topa Zeisu in a kizawnna lenin “Tho in” a cih leh misipa hong thoin a nu kiangah ap a, cidamin inn lam zuansak kik hi (Lk.7:14- 16). Amah a umte a sih hangin a thokik sak thei Pasian ahi hi. Tuni’n na natna hangin lamet bei-in lungkiain kivui ding bangin na sunmang a bei ta hiam? Zeisu na upna hangin na nungta kik ding hi. Mi khat tungah lungsim na luain maisak zawh nawn loh zah dingin na ngaihsun kha hiam? Topa Zeisu na up leh na maisak zawh nadingin hong khel thei hi. A taktak ahi lo upmawhnate pan zong hong suaktasak ding hi.\nBethzatha bual geiah kum 38 tawntung dam nading a ngak khut le khezawpa kiangah ni khat ni-in Topa Zeisu va pai hi. Topa Zeisu in cinapa kiangah “Na dam nuam hiam? ci-in a dot leh cina pa’n tua a dongpa thei lo ahih manin a buaina le a lungkiatna teng gen hi. Zeisu in “Na lupna pua-in ciah in” a cih ciangin a lupna puain paikhia hi (Jn.5:5-9). Zeisu kua hiam cih thei kei mah taleh hehpihna ahiZeisu in a mawhna maisakin a natna damsak hi.\nKum tampi cinain na om kha hiam? Zeisu hong hawhin hong dam sak ding hi, Amah Gumpa le Topa dingin sang in. Topa Zeisu na lungsim kongkhak kiangah hong ding hi, Amah sam in. Amah hong hawh leh na lametnate hong hing kik sak ding a, damna hong tung ding hi.” Keihong umte a sih hangin a nungta kik ding hi” ci hi. Zeisu pen sap kulin saan kul hi, up bek hi loin na lungsimah sang in, na kha cidamin na pumpi le na nuntakzia hong kilamdangsak ding hi. Hih lai a sim khempeuh Topa Pasian in lungsim sihna le lamet beina pan hong nungta kiksak ta hen.\nRev.Vung Za Niang


url: =A lamdang naungek INDIA | October 17 ~ MUC\nA lamdang naungek INDIA | October 17\nAdmin 7:07:00 AM Articles, MISSION NEWS\nA lamdang naungek\nINDIA | October 17\nNeelam Daryl Joshua, 34, | Daryl, 39, leh Neshaun, 3\nKa nupa-un nau ka deih uh hi. Ka kiteen khit uh kum nih ciangin ka pasal tungah nau nei thei lo ihihteh siavuan tawh kimu ni, ci-in ka gen hi. Ka pasal Daryl zong thukim hi. Zato ah siavuante tawh kikumin “ Nau deih ung, nong huh thei ding hiam,” ci-in ka dong hi. Ahi zongin ka pasal in hih tawh kisai-in thungetna khat zong nei ngei lo hi hang, ci-in hong pulaak hi. Hi mah hi. Ka kiteen khit uh kum nih bang cingkhin ahih hangin nau neih nading thu ka ngen ngei kei uh hi. Ka pasal in siavuante tungah na ciah phot nung in, hong pai kik nung, ci-in ka paikhia kik uh hi. Daryl pen pastor khat hi-in kha khat sung nau neih nading thu ka ngen uh hi.\nKha khat khit ciangin siavuante kiangah ka pai kik uh hi. Siavuante limtak hong vel uh a, naupaai hi teh,ahi zongin nau pen neu hi, hong ci uh hi. Ahi zong lunghimawh kei un. An limtak ne lecin, hong hoih toto inteh, ci-in hong hanthawn uh hi. Kha 5 khit ciangin nau pen a khan ding zahin khanglo hi, ci-in siavuante’n hong gen uh hi. Ka pasal tawh ka lunghimawh mahmah uh hi. Siavuante in lunghimawh kei un. Zatui hong pia nung in limtak na ne in. Naungek hong khang ding hi hong ci uh hi.\nA kha kik ciangin kisik dingin ka pai kik uh a, ka gihna zong khangto-in kaal 2,3 thum khitteh hong kilak kik un, ci-in hong vaikhak hi. A kaal kik ciangin ka lakin ka va pai kik uh a, radiologist in hong ensakin “ Nau pen nungta—in um keng hong ci mawk hi.” Siavuan in ngaihsutna khat nei kikin, nau pen lakhia lecin hoih zaw ding hi, hong ci uh hi. Ka nupa-un thungenin Topa aw, nangma sem mi hi lo ka hi uh hiam? Lam hong lak in,” ci-in thu ka ngen uh hi.\nDaryl in a sanggam a kipeng nih nei-in amau pen India gam sungah naupang siavuan sem uh hi. A sanggamte kiangah zasakin, zato dang khatah kilak dingin va pai uh hi. Hih zato ah siavuante in limtak a sittel uh hangin tua bangin naungek cidam mel lo cihte mu lo hi. Ka hanciam theihzah uh tawh bawl ni, hong ci uh hi. Darly in koi bang suak thei ding hiam, ci-in a dot ciangin, siavuante in “ nang pastor hi ve cin, cihsan uh hi. Thungetna um hi ven cin, na khempeuh in Pasian khut sung hi,” ci-in dawng kik hi.\nZato lumin ka om a, nai khat kal sialin siamahte in ka gil hong sit uh hi. Zan ciangin siavuante in bang hangin no nupa lungkham na hi uh hiam, bangmah lungkham kei un, hongci u hi. Tua siavuanpa in kei zong Khristian hi lo innkuan sung panin a khangkhia ka hi hi. Ahi zongin Jesuh ka um hi. “ Thu kong ngetsak ding hiam? ci-in hong dong hi. “ Topa aw , nang in ni le kha, aksi-te na khut sung hi.Amaute na khawlsak hi. Na khempeuh na sem thei hi. Hih nupate tungah nalamdang hong sem in, ci-in thungen hi. Tua zawh ni nih khit ciangin siavuan in nau pen neu ding hi, ahi zongin a hoih thei penin hong hanciam ding hi ung, hong ci hi.\nSabbath ni zingsang khat in nau ka suak uh hi. Naungek a gihna 1.5 pound bek pha hi. Naungek a kah ciangin siavuante in lamdangsa uh hi. Huihdikna set thuahsak pah uh hi. Siavuante in ka siamtheih zahun hong bawl ding hi ung, ci-in tha hong pia den uh hi.\nZato gei-a om Adventist sang panin sangnaupangte hong pai uh a, lasakin thungetna hong neihsak uh hi. Pasian muanna ka nei uh hi. Amah in na khempeuh a sem, a bawl thei ahihna ka phawk tawntung uh hi. Naungek pen neu lua mahmah, a pumpi dimphialin pipe kituah hi mawkin hih bang tawh dam zo mawk ding hiam ,cih ngaihsutna bekbek hong om hi. Naungek lawn ding kiphawl lo a, a gei panin lasa-in thungetna ka nei uh hi.\nPasian in i hamsatnte hong mu-in a hong kem tawntung Pasian ahi hi. Ni 3 sungin naungek a gihna kiamsukin 1.3 pound bek om hi. Naungek a nuntakna hut nading ki-at ding pen siavuante lunghimawh hi. Zato ah nasem Adventist siavuan pa in thu hong ngetsak dingin ka ngen hi. “ Topa aw, mihing muhna panin hih naungek a dam zo nawn lo ding hi; ahi zongin nang in na khempeuh na hih thei hi. Nang in nalamdang na bawl hi. Nangma deihna ahihleh naungek a gihna hong khangsak in. Hih naungek in nangma teci hong suak ding hi.”\nA zingciangin naungek gihna 0.35 ounces hong khang hi. Tua ni a kipan nisialin naungek hong khangkhang hi. Kha 3 khit ciangin naungek gihna 3.5 pounds hong pha hi. Zata pan tuak thei dingin siavuante in hong gen uh hi.\nSiavuante in naungek a hong damsuak pen lamdangsa mahmah uh hi. Pasian damsakna ahihlam ka phawk uh hi. Naungek min dingin Hebrew pau-in “Neshaun” phuak uh hi. Hih naungek hong golin a khan ciangin a lamdang takin damna ngah ahihlam kithei ding hi. Ni khat ni ciangin pastor nasem dingin Topa tungah ka ap ding uh hi, ci-in a nulepa in pulaak uh hi. Late 150: 6 sungah “ Nuntakna huu nei khempeuh in Topa min phat ciat uh hen. Neshaun in a nuntak laiteng Pasian min phat ding hi.\nTu quarter leitungbup Sabbath School 13na sumpi Bengaluru khuapi-ah biakinn nih kilam nadingin kipuak ding hi. MUC in Tuikhal sanginn huhna dingin kipuak ding hi.